16 октябр 2021, Тошкент вақти: 23:42\n"Ўлим савдогари" номи билан танилган Виктор Бут ҳозирча Таиланд қамоқхонасида қолмоқда.\n20 август куни Таиланд суди Виктор Бутни АҚШга экстрадиция қилиш тўғрисида қарор қабул қилди. Унинг 25 август куни экстрадиция қилиниши кутилаётган эди ва Қўшма Штатлар уни олиб кетиш учун махсус самолёт ҳам жўнатди.\nЛекин чоршанба куни Таиланд расмилари “Ўлим савдогари” номи билан танилган Виктор Бутни экстрадиция қилишни номаълум муддатга қолдирди.\nТаиланд Бош вазири Абхисит Ветчачива мазкур қарорни АҚШ томонидан Бутга нисбатан илгари сурилган янги айбловларга оид ҳужжатлар судда кўриб чиқиш учун жўнатилгани билан изоҳлади.\nҚурол савдосида айбланаётган Бутнинг адвокати Лак Нитиват Вичан бу хабарни тасдиқлаб, ўз мижозига қўйилган янги айбловлар суд томонидан кўриб чиқилмагунга қадар уни экстрадиция қилиш қонунга ҳилоф бўлишини таъқидлади.\nТаиланд ҳуқуқ тартибот идоралари Виктор Бутнинг 25 август куни АҚШга жўнатиш режалаштирилаётганини маҳаллий матбуот орқали билдирган эди. Бутнинг 50 кишилик конвой назоратида аэропортга жўнатилиши кутилаётган эди.\nТожикистон пойтахти Душанбе шаҳрида туғилган ва Ҳолливуд филмлари қаҳрамонлари прототипи бўлган 43 яшар Виктор Бут 2008 йилнинг март ойида АҚШ махфий хизматлари ёрдамида Таиландда қўлга олинган. Ню Йорк прокуратураси уни 9 та модда бўйича айблаётган эди.\nЭнди ноқонуний қурол савдосига оид бу айбловларга товламачилик ва пул ювиш айблари ҳам қўшилди. Бутнинг ўзи барча айбловларни инкор қилиб, ўзининг Америка сохталаштирган провокацияси қурбони бўлганини айтиб келмоқдаи.\nВиктор Бут собиқ Совет армияси ҳарбий таржимони ва радисти, бир нечта йирик юк ташувчи ҳаво ширкатига асос солган. БМТ ва АҚШ Молия вазирлиги маълумотларига кўра, 1996 йилдан 2008 йилга қадар Бут Афғонистон, Ангола, Конго Демократик Республикаси, Либерия, Руанда, Сьерра Леоне, Судан ва бошқа мамлакатларидаги қуролли можароларда ишлатилган ва бу давлатлар режимларини қўллаб-қувватлаш учун қурол-яроғ етказиб берган.\n24 август куни АҚШ Давлат департаменти вакили Филип Кроули Виктор Бутни АҚШга экстрадиция қилиниши ҳақидаги қарордан мамнун эканини яширмади:\n- Бут Қўшма Штатларга келтирилиши биланоқ суд қилиниб, унга қўйилган айбловлар бўйича жавобгарликка тортилади,- деди АҚШ расмийси.\nАҚШдаги Терроризм, халқаро жиноятчилик ва коррупция муаммолари бўйича тадқиқоти маркази директори Луиза Шелли Қўшма Шататларнинг Бутнинг экстрадиция қилинишига катта қизиқиш кўрсатаётганини бундай тушунтиради:\n- Америка ҳукумати анчадан бери Виктор Бутни кузатиб келган, чунки ноқонуний халқаро қурол савдогари ўлароқ, у бутун дунё бўйлаб минтақавий можаролар иштирокчиларига қурол сотиб келган. Бутнинг Таиландда ҳибсга олинишига унинг Колумбиядаги террорчи ташкилоти ҳисобланган ва наркотиклар савдосини назорат қиладиган Инқилоб қуролли кучлар (ФАРК) ташкилотига қурол сотишга тайёргарлик кўраётгани сабаб бўлди. ФАРК ташкилоти Қўшма Штатларда террорчи ташкилоти ҳисобланади. Хусусан, Бутнинг жавобгарликка тортилишини истаётган АҚШнинг наркотикларга қарши кураш федерал бошқармаси мазкур ишнинг тергов қилиниши бўйича саъйи ҳаракат қилмоқда, дейди Луиза Шелли.\nМоскванинг Бутнинг экстрадиция қилинишиага қаршилик кўрсатаётгани сабаби эса, дея давом этади таҳлилчи, унинг Россия ҳукуматидаги юқори доиралари билан алоқалари борлигидадир.\n- Жаноб Бутнинг Россия ҳарбий доиралари ва давлат хавфсизлиги тузилмалари билан яқин алоқалари борлигига оид тахминлар мавжуд. Бутнинг Россия ҳукумати ва махсус хизматларининг кирдикорлари ҳақида кўп нарсани билиши айтилади. Жаноб Бут 15 йил давомида дунёнинг энг кескин қуролли можаролар рўй берган минтақаларига қурол етказиб бериб, ўзи омон қолганига тан бериш керак. У ҳатто Ироқда шартнома асосида ишлаган Америка ҳарбий тузилмаларига ҳам қурол етказиб берганига нима дейсиз?,- дейди АҚШдаги Терроризм, халқаро жиноятчилик ва коррупция муаммолари бўйича тадқиқоти маркази директори Луиза Шелли.\nВиктор Бут 2005 йилда Ҳолливудда суратга олинган “Уруш Худоси” филми бош қаҳрамони прототипи бўлган. Бу фильмада бош ролни машхур актёр Николас Кейж ижро этган.


Томскдаги фожиа юзасидан жиноят иши қўзғатилди | Qalampir.uz\nОлам\t26 Январь 16:54 2449\nTомск вилояти, Aсиновский тумани, Причулимский қишлоғида содир бўлган ёнғин оқибатида ишчилари ҳалок бўлган Greenwood компаниясининг раҳбари ҳуқуқни муҳофаза қилиш органлари томонидан ҳибсга олинди. Бу ҳақда вилоят ҳуқуқ-тартибот идоралари хабар бермоқда.\nMаълум қилинишича, компания раҳбари вақтинча ҳибсхонада сақланмоқда.\nЁниб кетган уйда “Greenwood” ўрмон хўжалиги компаниясининг 14 ходими истиқомат қилган.\nХабарга кўра, "Greenwood" MЧЖ заводи ҳудудида ёнғин содир этилганлиги сабаб жиноят иши қўзғатилган. Жиноят кодексининг 109-моддаси (“Икки ёки ундан ортиқ шахснинг эҳтиётсизлиги туфайли ўлимга сабаб бўлиш”)га мувофиқ, компания ҳужжатлари тортиб олинган.\nMаълумот ўрнида, "Greenwood" ёғоч ишлаб чиқариш компанияси Tомск вилоятининг Aсиновский туманида 2011 йилдан бери фаолият олиб боради. 2018 йилдан бошлаб корхонанинг ягона таъсисчиси Mа Tсангуи. 2019 йилдан буён бош директор Сун Aнйи ҳисобланади.\n29 Май 17:40 61594\n28 Май 21:12 48836\n29 Май 09:48 42208\n29 Май 21:45 40979\n28 Май 08:06 29560


20:16 14 Декабр 2018\n18:28 14.03.2018 (Янгиланган 10:20 08.04.2018) Ҳавола олиш\nИкки мамлакат орасида имзоланган шартномага асосан Ўзбекистон Тожикистонга 15,1 миллион доллар эвазига 126 миллион метр куб табиий газ етказиб беради.\nТОШКЕНТ, 14 мар – Sputnik. Шавкат Мирзиёевнинг Тожикистонга бўлган ташрифи давомида газ етказиб бериш ҳақида шартнома имзоланди, деб хабар қилмоқда РИА Новости, Тожикистон Савдо-саноат палатасига асосан.\n“Ўзбекистондан Тожикистонга газ етказиб бериш ҳақида газ тақсимлаш компаниялари томонидан имзоланган шартномага кўра Тожикистон 126 миллион метр куб газ импорт қилади”, — дейилган Савдо-саноат палатаси хабарида.\nГаз етказиб бериш ҳақидаги шартнома "Тожиктрансгаз" ОАЖ ва "Узтрансгаз" АЖ раҳбарлари томонидан имзоланган.\nУшбу шартнома икки мамлакат мутахассислари томонидан бир неча ой давомида муҳокама қилинганидан сўнг Шавкат Мирзиёевнинг Душанбега бўлган ташрифи давомида имзоланди.\nШартномага кўра Ўзбекистон Тожикистонга табиий газнинг 1 минг метр кубини 120 доллардан етказиб беради.\nШунингдек, Ўзбекистон Тожикистон энергетика тизими билан паралел ишлайдиган бешта электр узатиш линияси фаолиятини қайта тиклайди. Бугунги кунда қуввати 220 кВ бўлган тўртта ва қуввати 500 кВ бўлган битта линия тайёрланган. Ушбу электр узатиш тармоқлари Ўзбекистон ва Тожикистон энергетика тизимини бир-бирига улайди.


Мишустин Ўзбекистон вакцина бўйича Россия ҳамкорига айланишига умид билдирди\n10:48 05.02.2021 (Янгиланган 10:56 05.02.2021)\nРоссия вакцинаси ўзининг хавфсиз ва самарадор эканини намойиш қилди. Россия Ўзбекистон билан вакцина етказиб бериш борасида ҳамкорлик қилишдан умидвор.\nТОШКЕНТ, 5 фев — Sputnik. Россия Ўзбекистон билан вакциналар борасида ҳамкорлик қилишдан умидвор, деди Россия бош вазири Михаил Мишустин ЕОИИ ҳукумат раҳбарларининг Олма-Отада бўлиб ўтган учрашувида.\nМексика “Спутник V” вакцинасидан фойдаланишни маъқуллади\nЎзбекистон бош вазири Абдулла Арпов билан бўлиб ўтган учрашув доирасида Михаил Мишустин Россия ва Ўзбекистон эпидемиологик вазиятни енгиб ўтиш борасида ҳамкорлик қилаётганини хабар қилди. Бош вазир сўзларига кўра, вазият “мураккаблигича” қолмоқда ва вазиятдан чиқишнинг ягона йўли – аҳолини оммавий вакцинация қилиш бўлиши мумкин.\n“Вазиятдан чиқишнинг ишончли йўли – аҳолини самарали ва хавфсиз вакцина билан оммавий вакцинация қилиш бўлади. Бу борада Россия Ўзбекистон билан ҳамкорлик қилмоқда. Вакциналар борасида ҳам биз Ўзбекистонда ҳамкор топишга умид қилмоқдамиз”, - деди Россия бош вазири.\nЭслатиб ўтамиз, 2020 йилнинг сентябрь ойида Ўзбекистоннинг Laxicam компанияси 35 миллон доза Россининг "Спутник V" вакцинасини сотиб олиш бўйича шартнома имзолаган эди. Вакцинани Ўзбекистон Соғлиқни сақлаш вазирлигида рўйхатдан ўтганидан сўнг олиб келиш мумкин бўлади.\n2020 йилнинг декабр ойида Ўзбекистонга синовлар ўтказиш учун Россия вакцинасининг 100та дозаси етказиб берилган эди. Кейинроқ Ўзбекистон ушбу препаратни ўз ҳудудида ишлаб чиқариш имкониятни ҳам кўриб чиққан эди.\nМаълумот учун, бир неча кун олдн нуфузли The Lancet журнали "Спутник V"вакцинасининг 3 босқич синовлари якунланганини хабар қилди. ундан 20 мингдан ортиқ кўнгилли иштирок этган. Вакцина 91,6 % самарадорлик кўрсатган ва бирор салбий оқибати аниқланмаган.\nБугунги кунда "Спутник V" вакцинаси дунёнинг 16 дан ортиқ мамлакатларида рўйхатдан ўтказилган ва оммавий вакцинация учун қўлланилмоқда. Улар орасида Беларусь, Сербия, Аргентина, Венесуэла, Туркманистон, Венгрия, БАА, Эрон, Арманистон ва бошқалар. Россияда эмланганлар сони аҳолининг 2 % идан ошган (>3 млн).\nThe Lancet "Спутник V" вакцинасининг учинчи фаза тадқиқотлари натижасини эълон қилди


Ўқитувчи ўлдирилганидан кейин французлар жаҳолатга қарши намойишга чиқди (фоторепортаж) | Qalampir.uz\nОлам\t19 Октябрь 2020 23:28 16535\nФранциядаги сиёсий партиялар, жамоатчилик ташкилотлари ва касаба уюшмалари тарих ўқитувчисининг боши танасидан жудо қилингач, обскурантизм ва варварликка қарши ҳамда сўз эркинлигини ёқлаб намойишлар ўтказди.\nПариждаги асосий намойиш Республика майдонида бошланди. “Мен – Самюэль” шиори остидаги республиканинг асосий қадриятлари – тараққиёт, сўз эркинлиги ва дунёвий давлат таълимини қўллаб-қувватловчи намойишлар Лион, Тулуза, Нант, Лилл, Марсель, Страсбург ва бошқа шаҳарларда ҳам ўтказилди.\nОАВ маълумотига кўра, акцияда минглаб одамлар қатнашган. Телевидение лавҳасида ҳам пандемияга қарамай, Республика майдони одамлар билан тўлиб-тошгани кўринади. Уларнинг орасида бир нечта ҳукумат аъзолари ҳам бўлган.\nТашкилотчиларнинг чақириғига бирдамлик сифатида "Charlie Hebdo" ҳажвий журнали ҳам акцияга қўшилган.\nҲуқуқ тартибот идорлари ўқитувчининг ўлдирилишини теракт деб баҳолади. Бу ҳодисадан кейин мамлакатда оммавий қўлга олишлар бошланди. Интернетда қотилнинг бу ҳаракатини қўллаб-қувватлаганлар ҳам терговга тортиляпти.\nCharlie Hebdo Ўқитувчи қотиллиги\n24 Февраль 16:24 55283\n24 Февраль 23:42 37733\n24 Февраль 14:14 32270\n24 Февраль 17:45 25779\n25 Февраль 13:34 21227


Эронда афғонистонлик қизалоқнинг ўлдириб кетилгани кескин қораланмоқда\nҚотилликни қоралаш мақсадида Афғонистоннинг Теҳрондаги элчихонаси олдида тўпланган кам сонли намойишчи полиция ходимлари томонидан тарқатиб юборилди.\n10 апрель куни Эроннинг Варамин шаҳрида афғонистонлик 6 яшар қизалоқ Саятош Қурайшийнинг қўшниси томонидан ўлдирилгани оддий эронликлар ва ҳукумат расмийлари томонидан қораланмоқда.\nИжтимоий тармоқларда тарқалаётган хабарларга кўра, қизалоқ қотилликдан аввал зўрланган. Полиция ходимлари 17 ёшли ўсмир қотилликка иқрор бўгани, лекин Қурайшийга жинсий тажовуз қилганини рад этаётганини билдирди.\nҲозирда қотиллик юзасидан тергов-суриштирув ишлари давом этмоқда ва жорий ҳафта тиббий экспертиза натижаларининг эълон қилиниши кутилмоқда.\nМазкур қотиллик эронлик ижтимоий тармоқ фойдаланувчиларнинг кўпчилиги томонидан кескин қораланмоқда. Қотилликни қоралаш мақсадида Афғонистоннинг Теҳрондаги элчихонаси олдида тўпланган кам сонли намойишчи полиция ходимлари томонидан тарқатиб юборилди.\nҚизалоқнинг отаси Шер Оға Қурайший 16 йил аввал Афғонистондан Эронга меҳнат муҳожирлигига келган. Отанинг Эрон матбуотига айтишича¸ Саятош тушлик пайти уйлари яқинидаги дўкондан ширинлик сотиб олиш учун чиқиб кетиб, қайтиб келмаган. Қаттиқ хавотирга тушган ота-она туни билан қизалоқни излаб тополмагач¸ эрталаб полицияга хабар беришган. Орадан кўп вақт ўтмай қизалоқнинг жасади топилган.\nҚизалоқнинг оила аъзолари қотилга ўлим жазоси берилишини сўрамоқда.\nЭронликлар¸ қолаверса афғонистонлик муҳожирлар ўз оиласига ҳамдардлик билдираëтганини таъкидлаган Қурайший¸ айни пайтда Эрон матбуоти қотилликни ёритишга ошиқмаганини айтади.\n“Агар қурбон эронлик, қотил эса афғонистонлик бўлганида, матбуот бепарво шу каби бўлган бўлармиди?”, дейди у.\nҲозирда Facebook ижтимоий тармоғида афғонистонлик қизалоқ хотирасига бағишланган “Мен Саятошман” деб номланган саҳифа очилди ва бу саҳифага бир неча кун ичида 10 мингдан ошиқ одам қўшилди.


Маънавий жасорат – Сурхон тонги\nБош саҳифа / Жамият / Маънавий жасорат\nМарт 2, 2017\tЖамият, Маданият, Сиёсат, Таълим Изоҳ қолдириш 1,330 Кўрилди\nМаънавиятни англаш ўз ички оламини тушуниш ва идрок этиш демакдир. Ўзбек халқи маънавияти жуда қадимдан шаклланиб келган. Хар қайси халқ ёки миллат маънавиятини унинг тарихини ўзига хос урф-одатлари, анъаналари ва қадриятларидан айро тасаввур этиб бўлмайди. Ота-боболаримиздан қолган ёзма манбалар, қадимий ёдгорликлар, халқ огзаки ижоди ва урф-одатларимизда халқнинг маънавий жасорати намоён бўлади. Биринчи Президентимиз И. Каримов “Бу ёруг оламда энг буюк жасорат нима деган саволга ҳеч иккиланмасдан энг буюк жасорат—бу маънавий жасорат, деб жавоб берсак ўйлайманки, янглишмаган бўламиз“ дея таъкидлаганлар.\nТарихга назар ташлайдиган бўлсак, жасорат ҳиссини туйган буюк аллома Навоий, Бобур, Абдулла Қодирий каби ўнлаб аждодларимиз ҳаёти ва фаолиятида яққол кўрамиз. Маънавий жасорат ота-боболардан қолган улуг меросдир. Аждодлар хотирасини улуглаш, улардан қолган бой меросни авлодларга бус-бутун етказиш учун ҳар бир зиёли ўз ҳаётини маънавий жасорат асосида қуриши лозим. Бундай инсонлар орамизда бугун кўплаб учрайди. ТерДУ табиий фанлар факультети география кафедраси мудири А. Сатторов ҳам шундай инсонлардан бири. У киши биз ёшларни тарихга, аждодлар меросига ҳурмат билан қарашга, маънан жасоратли, илмий-ижодий кашфиётлар қилишга, жаҳолатга қарши заковат билан курашишга ундаб келади.\nТерДУ 2-босқич талабаси\nОлдинги Касбидан эъзоз топиб…\nКейинги Экспорт ҳажми ошади


20:04 / 24.02.2017\nҲаммага яхши маълумки, спорт – нафақат соғлиқни мустаҳкамлаш учун машғулотлар мажмуи, балки асаббузарликни йўқотиш ва кун мобайнида тиниб қолган қонларнинг айланишини яхшилашнинг самарали усулидир. Бироқ, пул эвазига спортзалга бориш ҳаммага ҳам ёқавермайди. Бундан ташқари, танасидан уяладиганлар у ерларга умуман боришмайди.\nШундай экан, агар соғлиғингиз ҳақида қайғуриб, танангиз устида ишлашни хоҳласангиз, биз сизга энг самарали ва залга бормасдан бажариш мумкин бўлган бешта усулни тавсия қиламиз.\nҚўлга таянган ҳолда уни букиб ёзиш машқи — қўл ва кўкрак мушакларини ривожлантирувчи анча фойдали машқ. У тўғри бажарилса, кўпроқ самара беради. Ётган ҳолатда танани шундай жойлаштириш керакки, у гўё тўғри чизиқни ҳосил қилсин. Шу билан бирга танани фақат қўл кучида кўтариш керак. Бу ва бошқа машқларни бажаришда танаффуслар қилишни унутманг.\nТренажёрларсиз машқ қилишнинг яна бир усули стул ёки бирорта ўриндиққа кафт билан таянган ҳолда оёқларни чўзиб қўлларни букиб-ёзишдир.\nТирсакларда горизонтал туриш. Қорнингиз билан ётиб, тирсакларни полга текказинг. Бармоқлар елка баробарида туриши керак. Биргина пресс ёрдамида қоринни секин кўтаринг. Бел ва оёқ билан ёрдам бермаслик жуда муҳим. Уч бор 6-12 мартадан бажаринг. Секин-аста сонини ошириб борса бўлади.\nТананинг пастки қисми ҳақида ҳам гапиришни унутмаган ҳолда қуйидагиларни маслаҳат берамиз. Ўтириб туриш оёқ, сон ва белдан пастки тана қисмлари учун содда ва жуда самарали машқ ҳисобланади. Тик туринг ва оёқларни елка кенглигида жойлаштиринг. Бунда белни тўғри тутиш жуда муҳимдир. Сон полга параллел ҳолатга келгунча ўтиринг. Сўнгра тик туринг.\nВа ниҳоят, зинапоя. Жисмоний машқда зинапоядан фойдаланиш ажойиб кардиомашқдир. Бундан ташқари, бу оёқ мушакларини мустаҳкамлайди. Биринчи сафар, зинапояда кучингиз етгунча тушиб чиқинг. Кейингиларининг ҳар бирида аввалги натижанинг ярмини қўшиб боришга одатланинг. Янги босқичга ўтишга тайёр бўлганингизни ҳис қилгач, зинапоя поғонасини ҳатлаб ўтган ҳолда машқларни давом эттиринг.\nБор-йўғи мана шулар. Сидқидилдан тинимсиз бажариш билан танангиз ажойиб жисмоний кўринишга эга бўлади. Саломат бўлинг!\nСаломатлик жисмоний машқ


Трамп Моди билан учрашди: КХДРга қарши санкциялар, ҳарбий техника ва Ҳиндистонга таклиф\n08:35 / 27.06.2017\nАҚШ президенти Дональд Трамп Ҳиндистон бош вазири Нарендра Моди билан қўшма матбуот анжуманида Ҳиндистонга КХДРга қарши санкциялар киритилиши учун миннатдорлик билдирди.\n«КХДР режими катта муаммолар келтириб чиқармоқда, буни ҳал қилиш керак, ҳамда, эҳтимол, масала тез орада ўз ечимини топади», - дея маълум қилди Трамп\nУ Ҳиндистонга «АҚШни қўллаб-қувватлагани ва Шимолий Корея режимига нисбатан санкциялар киритилгани учун» миннатдорлик билдирди.\nЎз навбатида Модининг таъкидлашича, Ҳиндистон ва АҚШ Афғонистондаги вазият бўйича ҳам қалин ҳамкорлик қилмоқда.\n«Афғонистондаги беқарорликнинг ўсиши бизнинг ташвишга сабаб бўлмоқда. Ҳиндистон ва Америка Афғонистонда тикланиш ҳамда хавфсизликни таъминлашда катта ўрин тутади», - дея таъкидлаб ўтди Ҳиндистон бош вазири.\nБундан ташқари, Трампнинг хабар беришича, икки давлат ҳарбий-денгиз кучлари Япония билан биргаликда келаси ойда Ҳинд океанида йирик машқлар ўтказади.\n«Бизнинг Қуролли кучлар ҳар куни ҳамкорликни мустаҳкамлаш устида ишламоқда. Келаси ойда улар Япония билан биргаликда Ҳинд океанида қачонлардир ўтказилган энг йирик ҳарбий-денгиз машқларида қатнашади», - дея маълум қилди Трамп.\nУнинг таъкидлашича, АҚШ ва Ҳиндистон ҳарбий маҳкамалари терроризм билан курашда ҳамкорликни мустаҳкамлаш устида ҳам ишламоқда.\n«Бизнинг ҳар икки миллатимиз терроризм ҳужумига учраган. Ва биз террорчилик ташкилотлари ҳамда радикал мафкурани йўқотишга бел боғлаганмиз. Биз уни йўқ қиламиз – радикал терроризмни», - деган Трамп.\nШунингдек, давлатлар етакчилари шерикликни янада мустаҳкамлашга келишиб олишган.\n«Етакчилар давлатлар ўртасида стратегик шерикликни кенгайтириш ва мустаҳкамлашга қарор қилишди. Бу ўз ичига террорчилик таҳдиди, Ҳинд-Тинч океани ҳудудидаги барқарорликни таъминлаш, эркин ва адолатли савдони илгари суриш ҳамда энергетика соҳасидаги алоқаларни кучайтиришдир», - дея таъкидлайди Оқ уй.\nҲиндистон бош вазири эса Трампни Ҳиндистонга оиласи билан ташриф буюришга таклиф қилди.\n«Мен сизни ва оилангизни Ҳиндистонга таклиф қилмоқчиман», - деган Моди Трамп билан учрашув давомида.\nТрампнинг иддао этишича, қизи Иванка Ҳиндистонга кузда тадбиркорлар саммитига боришга рози бўлган.\nТрамп Моди билан учрашув давомида, Ҳиндистон Қўшма Штатлардан ҳарбий техникани сотиб олаётгани учун ҳам миннатдорлик изҳор этган.\nТрампнинг сўзларига кўра, бошқа давлатлар АҚШдан ҳарбий техникани сотиб олса, Америка ўзини «жуда яхши ҳис этар экан».\n«Ҳеч ким ҳарбий техникани бизлардек қилмайди. Бунга яқин ҳам келишгани йўқ», - деган Америка президенти.\nШунингдек, Трампнинг маълум қилишича, Ҳиндистон бош вазири Нарендра Моди билан иккиси «ижтимоий тармоқлардаги жаҳон етакчиларидир».\n«Биз бу имкониятларга ишонамиз. Ижтимоий тармоқлардан фойдаланиш бизнинг мамлакатлар фуқароларига ўзлари сайлаган киши билан тўғридан-тўғри алоқада бўлиш, бизга эса – уларни эшитиш имконини беради», - деган Трамп.\nАҚШ Ҳиндистон Нарендра Моди Донаьд Трамп


Прокуратурага адвокатлар "телеграф хабарлари"ни ҳам кузатиш ваколатини берувчи қонун лойиҳаси кескин норозилик уйғотди\nNews FeedTopics 31 875Photos 40 982Videos 3 824Participants 571 829\nЎзбекистонда коронавирусга чалинган 158 беморнинг 73 нафари эркак, 85 нафари аёллардир. Беморлар орасида 5 нафари вояга етмаган болалардир. Бу маълумотни 31 март куни Соғлиқни сақлаш вазирлиги эълон қилди. “Коронавирус инфекциясига чалинган беморларнинг аксарияти пойтахтимизда муолажа олишмоқда ва улар орасида юртимизнинг турли ҳудудларидан бўлган фуқароларимиз ҳам бор”, дейилади расмий баёнотда. Расмий маълумотда айтилишича: “Тошкентдаги Вирусология илмий-текшириш институти клиникасида жами д\nКУН ДЕЗИНФЕКЦИЯСИ! 😂\nЖонкуяр фарзанди сифатида ўз фикримни билдирмоқчиман: “Етарлигини олмасдан, ортиғи билан оламиз деб талаб қиляпмиз. Шу бозорда номаълум одамлар билан мулоқат қилиб, яқинларимизга касаллик олиб келяпмиз”\nПРЕЗИДЕНТ ВА ХАЛҚҚА ОНАНИНГ МУРОЖААТИ: "Халқимдан, президентимдан илтимос қиламан, вилоятликларни Тошкентдан чиқариб юбориш учун карантинни бир кунга қолдиринг! Мен болаларимнинг олдида бўлишим шарт!"\n"Халқимдан, президентимдан илтимос қиламан, вилоятликларни Тошкентдан чиқариб юбориш учун карантинни бир кунга қолдиринг! Мен болаларимнинг олдида бўлишим шарт!"\nИккинчи жаҳон уруши қатнашчилари ва ногиронларига ўн миллион сўм миқдорида бир йўла пул мукофоти берилади. Бу борадаги фармонни президент Шавкат Мирзиёев 30 март куни имзолади. Фармон “фашизм устидан қозонилган ғалабанинг 75 йиллиги нишонланиши муносабати билан уруш қатнашчилари ва ногиронларини моддий рағбатлантириш мақсадида” қабул қилинган. Иккинчи жаҳон уруши қатнашчилари ва ногиронларига пул мукофотлари 9 май–Хотира ва қадрлаш куни арафасида Мудофаа вазирлиги, Маҳалла ва оилани қўллаб-қув\nЎзбекистон президенти коронавирус пандемиясига оид яна бир фармонни имзолаши режалаштирилмоқда. Ҳужжат пандемиянинг иқтисодиётга ва аҳоли турмуш даражасига салбий таъсирини юмшатишга қаратилган навбатдаги имтиёзлар, преференциялар ва бошқа муҳим чора-тадбирларни назарда тутади. Президент матбуот хизматининг 30 мартда билдиришича, айни пайтда “Коронавирус пандемияси даврида аҳолини, иқтисодиёт тармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги фа\nЎзбекистон Қирғизистонга индивидуал ҳимоя воситалари ва экспресс-тестлардан иборат ёрдам жўнатди. Turmush.kg нашрининг ёзишича, Бош вазир Абдулла Арипов топшириғига асосан кўрсатилган ёрдам 29 март куни Ўшга етказиб берилди. Хабарда айтилишича, 10 мингта тиббиёт маскаси ва 900та ҳимоя костюми Фарғона вилояти ҳокими Шуҳрат Ғаниев томонидан, 4800та экспресс-тестлар ва регаентлар Андижон вилояти ҳокими Шуҳрат Абдураҳмонов томонидан жўнатилган. Ушбу воситалар назорат остидаги ҳудудларга коронавир\nТуркиядан Ўзбекистонга олиб келинган 23 минг туппдан кўпроқ зарарли олма кўчати ёқиб юборилди. Бу ҳақда «Ўздавкарантин» ахборот хизмати 30 март куни хабар берди. Хабарда айтилишича, Бухоро вилоятининг «Бухоро 2 ТИФ» Ўсимликлар карантини чегара масканида Туркиядан импорт қилинган 23 200 дона олма кўчатида «Бўртма нематода» зарарли организми мавжудлиги аниқланган. “Таъкидланишича, ушбу илдиз бўртма нематода помидор, бодринг, сабзи, пиёз, ғўза экинлари, гилос, ўрик ва бошқа турдаги мевали дарахтла\nКУН ШЕЪРИ: "Дунёни қутқаринг, сиз уйда қолинг!"\nЎзбекистонлик ёшлар жамияти Туркияда қийналиб қолган ватандошларга ёрдам қўлини чўзмоқчи\nТуркиянинг турли олийгоҳларида таҳсил оладиган ўзбекистонлик ёшлар жамияти ташаббус билан чиқиб, айни пайт Туркияда қийналиб қолган ватандошларга ёрдам қўлини чўзмоқчи. Маҳаллий ҳомийлар уларни қўллаб-қувватлаяпти. (Видео: VOA Uzbek)\nAll 31 875\n571 829 participants in the group\nПрокуратурага адвокатлар "телеграф хабарлари"ни ҳам кузатиш ваколатини берувчи қонун лойиҳаси кескин норозилик уйғотди 24 март куни Олий Мажлис Сенати “Адвокатлик фаолиятининг кафолатлари ва адвокатларнинг ижтимоий ҳимояси тўғрисида”ги қонунга киритилган янги ўзгартишларни маъқуллади. Қонун лойиҳасида, прокурор санкцияси билан адвокатларнинг телефон сўзлашувлари эшитилишига рухсат бериш¸ адвокатларнинг бошқа телекоммуникация қурилмалари орқали амалга оширадиган сўзлашувлари, хабар ва маълумот узатилишини назорат қилиш кўзда тутилади. Бу ўзгаришлар адвокатлар¸ шунингдек¸ Ўзбекистон Адвокатлар палатаси раиси Алим Эрназаровнинг кескин норозилигига учради. Палата расмий сайтида эълон қилинган баёнотда Эрназаров¸ бу лойиҳанинг қонунга зид равишда - ўзининг имзо ва розилигисиз маъқулланганини маълум қилди. Ўзбекистон Адвокатлар палатаси Раиси Алим Эрназаров 24 март куни кечқурун палата сайтида мамлакат адвокатларига мурожаатини эълон қилди. “Албатта, бугун Сенат томонидан маъқулланган, адвокатлик фаолиятимизга тегишли ўзгаришларга менинг ҳам қатъий эътирозим борлигини билдираман. Бу ҳолатдан, адвокат ва Адвокатлар палатаси Раиси сифатида - норозиман. Қонун ҳужжатларида, адвокатларга тегишли қонун ҳужжатлари лойиҳаси, Адвокатлар палатаси Раиси томонидан имзоланиши (розилик олиниши) белгиланган. Бирок, қонунчиларимиз томонидан бу тартибга риоя қилинмади. Яъни, Ўзбекистон Республикаси Адвокатлар палатаси Раис Алим Эрназаров, юқорида эсланган қонун лойиҳасига имзо (виза) қуймаган. Ўзбекистон Республикаси Адвокатлар палатаси, адвокатларимиз жипслигида адвокатлик фаолиятида халқаро стандартларни тадбиқ этишга ҳаракат қилади". Ўзбекистонлик таниқли адвокат Сергей Майоров Озодлик билан суҳбатда қонунга киритилиши кўзда тутилган ўзгаришларни адвокатлар фаолияти дахлсизлигига қилинган навбатдаги дахл деб атади. “Қонуннинг “Адвокатнинг дахлсизлиги” моддасига энди “унинг телефонлар ва бошқа телекоммуникация қурилмалари орқали амалга ошириладиган сўзлашувларини, хабарлари ва маълумотлари узатилишини назорат қилиш” банди ҳам қўшилган. Бу тўғри эмас. Янги қонунни президент ҳали имзоламаган. Адвокатлар бирлашиб президентга мурожаат қилиб, бу Қонунни имзоламасликка ва уни қайта ишлаш учун қайтаришни илтимос қилмоқчи”. Амалдаги қонунга аниқлик киритган Майоров¸ 1998 йилда қабул қилинган “Адвокатлик фаолиятининг кафолатлари ва адвокатларнинг ижтимоий ҳимояси тўғрисида”ги Қонуннинг 6-моддасига кўра¸ Бош прокурор, вилоятлар ва Тошкент шаҳар прокурорларининг санкциялари билан адвокатнинг уй-жойи, хизмат хонаси ёки шахсий транспортига кириш, телефон сўзлашувларини эшитишга рухсат борлигини эслатиб ўтди. Ўзбекистонлик яна бир адвокат Умид Давлетов Сенат маъқуллаган ўзгаришлар адвокатлар мустақиллиги¸ одил судлов тамойилларига зид экани¸ адвокатлар фаолияти устидан прокуратура назоратини янада кучайтириб юборишини таъкидлади: - Адвокатлик сири бор, адвокатнинг сирини ошкор қилишга ҳеч кимнинг ҳаққи йўқ. Агар бу қонунни президент тасдиқлайдиган бўлса, прокуратурага хоҳлаган вақтда адвокатлик фаолияти билан боғлиқ информацияларни бемалол кузатиш, телефонларини титкилаш, назорат қилиб бориш имконияти яратиб берилади. Бу адвокатлик фаолиятининг кафолатлари тўғрисидаги қонунга, адвокатлик сирига тамоман зиддир. Бу қонун одил судлов амалга оширилаётган пайтда томонлар тенглигини чеклаб қўйди. Чунки, прокурорда ваколат бўлганидан кейин, айнан шу иш бўйича адвокат нима ишлар қиляпти, кимлар билан гаплашяпти, ижтимоий тармоқлардан нималарни қидиряпти, бемалол шуларни эшитиб, кўриб ўтириш имкониятига эга бўлди. Бу эса тенглик эмас! Тошкентлик адвокат Руҳиддин Комилов прокуратурага адвокат фаолиятини тўлиқ назорат қилиш ваколатини беришни "мантиқсизлик" деб баҳолади: - Агар адолат ва одил судлов принципига риоя қилинса, прокурор билан адвокат тарозининг икки палласида бир хил вазнда туриш керак. Лекин прокурорга кўпроқ ваколат берилиши, у ўтирган тарози палласини босиб кетди. Чунки прокурорнинг адвокат сўзлашмаларини эшитишининг ўзи одил судловнинг бузилишидир. Бу мантиқсизликдан бошқа нарса эмас. Бош прокуратура адвокатлар норозилигини "асоссиз" деб атади25 март куни Адвокатлар палатаси Раиси Алим Эрназаров эътирози¸ қолаверса¸ ижтимоий тармоқлардаги кескин танқидларга муносабат билдирган Ўзбекистон Бош прокуратураси матбуот хизмати "билдирилаётган хавотирлар, талқинлар ўринсиз ва асоссиздир"¸ деди. Бош прокуратура баëнотида ҳам¸ амалдаги қонунга мувофиқ ҳозиргача ҳам прокурорларда "адвокатнинг телефон ва бошқа сўзлашув қурилмалари орқали олиб бориладиган сўзлашувларини эшитиб туриш, унинг почта-телеграф жўнатмаларини кўздан кечириш каби тезкор-қидирув тадбирларни ўтказишга санкция бериш" ваколати бўлгани таъкидланди. Янги таҳрирдаги қонун лойиҳасидаги бор-йўқ ўзгариш¸ Бош прокуратура таъкидича¸ тезкор-қидирув тадбирларини ўтказиш учун прокуратурага адвокатларнинг телефонлар ва бошқа сўзлашув қурилмалари орқали олиб бориладиган сўзлашувларни эшитишдан ташқари, почта, курьерлик жўнатмаларини, телеграф хабарларини ва бошқа хабарларни назорат қилиш ваколатини бериш¸ холос. Бош прокуратура ўз баëнотида қонунга киритилаётган ўзгартишларнинг "адвокатлар дахлсизлигига бирон-бир жиҳатдан таҳдид қилмаслиги¸ улар қонуний фаолиятига ҳеч қандай тўсқинликни вужудга келтирмаслиги"ни алоҳида таъкидлаган.\nС Е Р Е Н А 🧜♀\nНима двоти? 🤔\nЭски қонунда хам бўлган эканку бу нарса.!?\nКучада юриш кузатувда.\nЭркинлик факат тушда энди..хозирча\nБир нарса бирнарса бир нарсалааааааа....\nRAXMONOV 007 replied to MADINA\nКетиш керак гавая оролларига\nАвтомобилига фақат Ai 92 бензин қуймаса бўлмайдиган Малибу, Каптива ёки иномаркаларни ҳайдайдиган бечораларни ҳам ўйлайдиганлар бор экан-ку! Мана, шу маркали бензинни 200 сўмга тушириб беришибди.\nAi-80 бензин қуядиган Матиз, Нексия, Спарк, Жентра, Жигули кабиларнинг крутой ҳайдовчиларини шундоқ ҳам пули кўп. Просто, эътибор тортмаслик учун қиммат машина минишмайди. Уларни бензини нарҳини туширмасаям бўловради. Наоборот, буларни машинасини нарҳини ошириш керак ))\nАдвоқатларинг хам юрган ӯғрилааа , толъқо пулингни шилишни билади, кутидан бӯк кемиди,\nMADINA ♡♡♡♡♡♡♡ replied to RAXMONOV\nMADINA ♡♡♡♡♡♡♡ replied to ӨТАБӘK\nКогозга ураб гапиринг\nӨТАБӘK МУҲАММӘДЖАНӨВИЧ⚡ replied to MADINA\nЖониздан туйип юрипсиз ухшиди сиз хам, охирги пайтда охират хақда гапирип юрипсиз, кимсасиз жойларда нима қилардиз кеттизам дейлик\nШу комментлада сукинганларни эшитмисда


Саблячи қизларимиз Осиё чемпионатида совриндор бўлишди\n7 март, 2019, 18:35 195\nҚиличбозлик бўйича сабля қуролида кечган баҳсларда ёш қизларимиз бронза медалига эгалик қилишди\nИордания пойтахтида қиличбозлик бўйича ўсмирлар ва ёшлар ўртасида Осиё чемпионати давом этмоқда. Бир неча кун муқаддам ўсмирлар тоифасида сабля қуролида кечган беллашувларда Шерзод Мамутов яккалик баҳсда, термамиз эса жамоавий баҳсда бронза медалини қўлга киритган эди. Айни пайтда ёшлар тоифасида ғолиб ва совриндорлар аниқланмоқда.\nМОҚнинг хабар беришича, бугунги беллашувларда жанг олиб борган саблячи қизларимиз ҳам шоҳсупага кўтарилдилар. Улар чорак финалда анча жиддий ҳисобланган сингапурлик рақибаларини 45:44 ҳисобида мағлубиятга учратишди. Ярим финалда эса Жанубий Корея термасига имконият бой берилди. Бу якунда қизларимизга шоҳсупанинг учинчи поғонасидан жой олишларини таъминлади. Қўшимча рейтинг очколари учун ярим финалнинг нариги жуфтлигида мағлуб бўлган япониялик ёшларга қарши баҳс ўтказилиб, унда 45:31 ҳисобида вакилаларимизнинг қўли баланд келди.\nМусобақада Айсулу Уснатдинова, Севинч Исмоилова ҳамда Зайнаб Дайибекова каби қизларимиз терма жамоа шарафини ҳимоя қилишди.


18:40 / 05.11.2016\nПекиндаги Шоуду халқаро аэропортида 5 ноябрда кучли смог ва булутлилик туфайли камида 494 та рейс бекор қилинди, деб хабар бермоқда Хитой халқаро радиоси.\nАэропорт маълумотларига кўра, маҳаллий вақт билан соат 17.00да белгиланган манзилга 43 фоизгина самолётлар учиб кета олган. Аэропорт маъмуриятининг маълум қилишича, смог камайиши билан авиаалоқа изга туша бошлайди. Бир неча ички ва халқаро рейслар ҳам бекор қилинган. Пекиннинг бир неча туманлари ва ён-атрофидаги шаҳарларда кўриниш даражаси 200 метрдан кўпни ташкил қилмаган.\nПекинда 5 ноябрда смог туфайли тревоганинг юқори – "зарғалдоқ" даражаси эълон қилинган. Бироқ шу куни кечроқ тревога даражаси "сариқ" даражагача пасайтирилган.\nХитойда ҳавонинг ифлосланишини аниқлашнинг 4 поғонали тизими 2013 йилда киритилган. Белгиланган қоидаларга кўра, маҳаллий маъмуриятлар кучли смог уч кундан кўпроқ давом этса хавфлиликнинг энг юқори даражаси – "қизил"ни, 3 кун давом этса – "зарғалдоқ", 2 кун давом этса – "сариқ" ва бир кун давом этса "кўк" даражани эълон қиладилар.


“Ўзтрансгаз” масъулиятсизлиги бюджетга миллиардлаб зарар келтиряпти – Сенат\n16:18 / 31.10.2020\nОлий Мажлис Сенати Мудофаа ва хавфсизлик масалалари қўмитасининг мажлисида табиий газ қувурлари тизимининг ҳолати ва ушбу соҳага оид қонун ҳужжатларининг ижро этилиши юзасидан Вазирлар Маҳкамасига юборилган парламент сўрови натижалари муҳокама қилинди.\nСенатнинг Мудофаа ва хавфсизлик масалалари қўмитаси раиси Қутбиддин Бурҳонов аҳолига газ етказиб беришдаги қатор муаммоларни санаб ўтди.\n“Бугунги кунда “Ҳудудгазтаъминот” АЖ тасарруфида республика бўйича жами 89172,1 км газ қувурлари мавжуд бўлиб, ушбу газ қувурларининг 20525,3 км қисми 10 йилгача, 25729,2 км қисми 10-25 йилгача, 42917,5 км қисми эса 25-30 йиллар ва ундан ортиқ муддат давомида фойдаланиб келинмоқда.\nШулардан 766,4 км газ қувурлари ўз вақтида алмаштирилмаганлиги сабабли мукаммал таъмирталаб, яъни тўлиқ янгилаш ҳолатига келиб қолган. Қайд этиш лозимки, ушбу қувурларни зудлик билан алмаштириш чоралари кўрилмаган тақдирда табиий газ исрофгарчилиги кундан-кун ортиб бориши, турли авариялар ва бахтсиз ҳодисалар содир бўлиши мумкин.\n“Ҳудудгазтаъминот” акциядорлик жамияти томонидан 2020 йилда бор йўғи 68,4 км газ тармоқлари мукаммал таъмирланган ва 49,2 км газ тармоқлари реконструкция қилинган. “Ўзтрансгаз” АЖ тасарруфидаги магистрал газ қувурларининг лойиҳаларида кўзда тутилган 2117та электро-кимёвий ҳимоя станцияларидан бугунги кунда фақатгина 1097таси ишчи ҳолатда, 761таси эса белгиланган талабларга умуман жавоб бермайди. Энг ачинарлиси, 25-30 йиллик газ қувурларини алмаштириш имкони бўлмаётган пайтда, фойдаланувга яроқли бўлган газ қувурларини асраш чоралари кўрилмаган.\nҲудудлардаги газ ростлаш пунктларига хизмат кўрсатувчи чилангарлар штат жадвали қисқартирилиши натижасида газ ростлаш пунктларига ўз вақтида техник хизматлар кўрсатилмаяпти. Бунинг натижасида ортиқча газ сизиб чиқяпти ва тафтиш ишлари сифатсиз бажариляпти. Газ ростлаш пунктларининг аксарият қисми носозлиги сабабли республика газ тизимида кўплаб табиий газ йўқотишлари кузатилмоқда. Оқибатда давлат бюджетига миллиардлаб зарар келтирилмоқда.\nБундан ташқари, “Ҳудудгазтаъминот” АЖга қарашли шаҳар, туман газ филиалларининг моддий-техник базаси тўлиқ ва замонавий асбоб-ускуналар ҳамда махсус техника билан таъминланмаган. Оқибатда республика газ тизимида содир бўлаётган авариялар ўз вақтида бартараф этилмаяпти”, - деди Бурҳонов.\nАҳолига газ етказиб беришдаги муаммолар ўз вақтида бажарилмаганлиги ва бунга совуққонлик билан ёндашилганлиги сабабли Сенат кейинги ялпи мажлисда бош вазир ахборотини тинглаш тўғрисида қарор қабул қилди.


Меҳнат вазири - “Иш вақти тугадими – ишхонани тарк этиш керак” - XABAR.ORG\nМеҳнат вазири — “Иш вақти тугадими – ишхонани тарк этиш керак”\n“Меҳнат қонунчилигида 8 соатли иш вақти белгиланган ва бу умумий тажрибадаги соат 9:00 дан 17:00 гача бўлади. Фуқароларнинг ҳақ-ҳуқуқи бор, иш вақти тугадими — ишни тарк этиш керак”, — дейди Меҳнат вазири.\n21 декабр куни ўтказилган Тошкент ёшлар форумида Меҳнат вазири Нозим Ҳусанов иштирок этди. Вазирга берилган саволлардан бири Ўзбекистондаги айрим ташкилотларда иш вақти тугаса-да, бошлиқ кетишини кутадиган ёки белгиланган вақтдан кўп ишлайдиган ходимлар тўғрисида бўлди. Уларга қандай ёрдам берасизлар, дея вазирлик раҳбарига юзланди ёшлардан бири.\nНозим Ҳусановга кўра, барча ишчи-ходимлар ўз ҳуқуқларини билишлари ва ундан фойдалана олишлари керак.\n“Блогерлар ташкилотларга бориб мана соат 21:00, чироқлар ёниқ турибди, ходимлар ҳали ҳам ишлаяпти, деб муаммони ёритишмоқда. Бу борада ишчи-ходимлар ҳуқуқий онгини оширишимиз керак. Ҳар бир ходим ишга кираётганда меҳнат шартномаси имзолайди. Ҳужжатнинг иш вақти, иш ҳақи ва ижтимоий ҳимоя масалалари бўйича 3 та асосий томони бор. Ҳеч қайси меҳнат шартномасида соат кечки 22 гача ёки дам олиш куни ишлаш деган жойи йўқ.\nМеҳнат қонунчилигида 8 соатли иш вақти белгиланган ва бу умумий тажрибадаги соат 9:00 дан 17:00 гача бўлади.\nФуқароларнинг ҳақ-ҳуқуқи бор, иш вақти тугадими — ишни тарк этиш керак. Қачонки, иш берувчи томонидан ишдан вақтли кетиб қолдинг, деган тазйиқ бўлса, унда бизнинг вазирликдаги меҳнат инспекциясига мурожаат қилиш мумкин. Биз уларнинг ҳақ-ҳуқуқларини ҳимоя қиламиз.\nҲар бир ходим ўз ҳақ-ҳуқуқидан фойдалана билиши керак. Агар у ҳақ-ҳуқуқини ўзи ҳимоя қилишни бошламаса, бу нарсани тартибга солиш қийин”, — дея вазир сўзларини келтирмоқда Kun.uz мухбири.\nҚайд этилишича, айни пайтда республикада 521 мингта ташкилот бор. Уларнинг ҳаммасига биттадан қоровул қўйишнинг иложи йўқ. Қачонки ишчи-ходимлар ўз ҳақ-ҳуқуқларини талаб қилсагина, меҳнат қонунчилигига амал қилиш тартибга тушади.


Комил Алламжонов ва Саида Мирзиёева фахрий журналист ҳолидан хабар олишди\n10:33 28.12.2020 (Янгиланган 10:36 28.12.2020)\nМасс-медиани ривожлантириш фонди Янги йил байрами арафасида 100га яқин журналистларга жами 150 миллион сўм атрофида молиявий ёрдам беради.\nТОШКЕНТ, 28 дек - Sputnik. Ўзбекистон Миллий масс-медиани қўллаб-қувватлаш ва ривожлантириш жамғармаси раҳбарияти Комил Алламжонов ва Саида Мирзиёева 8 йилдан буён Республика уруш ва меҳнат фахрийлари пансионатида яшаётган фахрий журналист Рустам Обидовнинг ҳолидан хабар олишди.\nХабарда айтилишига кўра, Рустам Обидов аллақачон пенсиuяга чиққанига қарамай, таржималар қилиб, астойдил ишлашда давом этмоқда. Лекин 2020 йилодан пандемия туфайли оғир молиявий аҳволга тушиб қолган ва пансионатда яшаш харажатларининг барчасини тўлай олмаган.\nАлламжонов, ушбу вазиятда фахрий журналистга ёрдам беришни Масс-медиа фондининг бурчи деб ҳисоблашини маълум қилган.\n"Масс-медиа фонди ва шахсан мен Рустам Обидовга унинг муаммоларини ҳал қилишда ёрдам беришни ўз бурчимиз деб ҳисоблаймиз. Фахрий журналистлар Ўзбекистон тарихидир. Уларнинг меҳнати ва фидокорона фаолияти туфайли биз мамлакатимиз босиб ўтган йўл ҳақида биламиз ва бизнинг бу кўмагимиз уларга ва уларнинг меҳнатларига билдирилган миннатдорчилигимизнинг кичик бир қисмидир", - дейди Алламжонов.\nМаълумот учун, журналист Рустам Обидов пансионатига 18 миллион сўм миқдорида қарзи бор. Масс-медиани ривожлантириш фонди ушбу тўловни ўз зиммасига олди.\nУндан ташқари, бироз олдин Фонд байрам арафасида 100 га яқин фахрий журналистларга ҳам ёрдам ажратилишини маълум қилган эди. Рўйхатни тузишда журналистларнинг ижтимоий тармоқлардаги жамоалари ва тегишли ташкилотлар кўмаклашган. Фонд уларга жами 150 миллион сўмлик ёрдам кўрсатади.\nКомил Алламджонов и Саида Мирзиёева посетили почетного журналиста\nЭрон авиакомпанияси Самарқанд ва Бухорога парвозларни йўлга қўймоқчи\nТранспорт вазирлигида Эроннинг “Zagros Airlines” авиакомпанияси вакиллари билан учрашув бўлиб ўтди.\nТОШКЕНТ, 22 янв — Sputnik. Zagros Airlines Самарқанд ва Бухорога авиақатновларни йўлга қўймоқчи.\nБугун Транспорт вазирлигида Эроннинг “Zagros Airlines” авиакомпанияси вакиллари билан учрашув бўлиб ўтди.\nТранспорт вазири ўринбосари Жасурбек Чориев ва “Zagros Airlines” авиакомпаниясининг Ўзбекистондаги бош вакили Мортеза Шейхассани билан бўлиб ўтган мулоқотда икки давлат ўртасида мунтазам ҳаво қатновларини қайта тиклаш масаласи муҳокама қилинди.\nШунингдек, авиакомпания вакиллари йўналишлар географиясини кенгайтириш, транзит салоҳиятини ривожлантириш ва парвозлар сонини ошириш бўйича қатор таклифларни билдирди. Хусусан, “Zagros Airlines” авиакомпанияси Эроннинг турли шаҳарларидан Самарқанд ва Бухорога авиарейслар қўйиш истагида эканлигини маълум қилди.\nТошкент кўчаларида “А” махсус ажратилган йўлаклар ташкил этилади - рўйхат\nАвтобус, йўналишли такси, тез тиббий ёрдам, ўт ўчирувчи машиналар ҳаракати учун Тошкент шаҳридаги 10 та кўчаларда алоҳида ажратилган йўлаклар ташкил этиш режалаштирилмоқда.\nТОШКЕНТ, 22 янв — Sputnik. Автобус, йўналишли такси, тез тиббий ёрдам, ўт ўчирувчи машиналар ҳаракати учун Тошкент шаҳридаги 10 та кўчаларда алоҳида ажратилган йўлаклар ташкил этиш режалаштирилмоқда.\nТошкент шаҳридаги 10та кўча:\n1. Бобур кўчаси (Халқаро аэропорт бекатидан Сеул кўчаси кесишмаси);\n2. Фурқат кўчаси (Сеул кўчасидан Ислом Каримов кўчаси кесишмаси);\n3. Кичик ҳалқа айланма йўли (Шота Руставели кўчасидан Фарход кўчаси кесишмаси);\n4. Фарход кўчаси (Кичик ҳалқа айланма йўлидан Лутфий кўчаси кесишмаси);\n5. Лутфий кўчаси (Фарход кўчасидан Муқимий кўчаси кесишмаси);\n6. Муқимий кўчаси (Лутфий кўчасидан Шота Руставели кўчаси кесишмаси);\n7. Фарғона йўли кўчаси (Қўшкўприк кўчасидан Қўйлиқ ота кўчаси кесишмаси);\n8. Истиқбол кўчаси (Нукус кўчасидан Шаҳрисабз кўчаси кесишмаси);\n9. Ахмад Дониш кўчаси (Тошкент ҳалқа айланма йўлидан Нурафшон кўчаси кесишмаси);\n10. Себзор кўчаси (Нурафшон кўчасидан Абдулла Қодирий кўчаси кесишмаси)га қадар алоҳида йўлаклар ажратиш кўзда тутилмоқда.\nИИВ, Тошкент, Ўзбекистон


Саратон билан курашаётган машҳур шахслар (фото) - Daryo\n19:37, 04.05.2021 61983\nСаратон билан курашаётган машҳур шахслар (фото)\n«Таслим бўлманг» — бу қуйидаги таниқли кишиларнинг асосий шиори, чунки ҳозирда улар ҳаётларининг ҳар бир дақиқаларини саратон касаллигига қарши курашга сарфламоқда.\n2016 йилда таниқли моделерга буйрак саратони ташхиси қўйилди. Кейинчалик эса унинг бошида метастаз борлиги аниқланди. Таслим бўлишни истамаган Валентин ўша йилнинг кузида 20 кун ичида 4 та операция ўтказди. Москвадаги мода ҳафталиги кўргазмасида у янги соч турмаги билан жамоатчиликка кўриниш берди.\n2021 йилнинг февраль ойида моделер биринчи марта бошдан кечирган оғир касаллик ҳақида сўз очди. Юдашкин касаллик билан иложи борича бирга яшашга ҳаракат қилаётганини тан олди. «Бундай ҳолатни бошдан кечирган ҳар бир киши учун энг қийин нарса — бу кейинги текширувгача бўлган давр. Сиз ўзингизни руҳий жиҳатдан тайёрлайсиз, кейин яна уч ой эркин нафас оласиз. Сиз энди йиллаб эмас, балки кварталлаб яшайсиз. Бирор нарса қилиш учун вақт керак бўлганда ўзингизни чалғитасиз», — дейди Валентин Юдашкин.\n«Ҳаётимиз ташхис ҳақида билган дақиқамизда тугамайди. Бизнинг ҳам ҳали қиладиган ишларимиз бор», — деган эди Шеннен Доэрти саратон касаллигига қарши курашаётган бир пайтда. Актриса мунтазам равишда текширувлардан ўтган бўлса-да, 2020 йилда унда яна саратон касаллиги қайтганлиги маълум бўлган.\nБу сафар шифокорлар актрисага кўкрак бези саратонининг сўнгги босқичи ташхисини қўйишди. Гормонал ва мақсадли терапияга қарамай, Доэрти яқинлари билан хайрлашмоқчи эмаслигини тан олди. Актриса бутун кучини тикланишга сарфлаганини таъкидлайди. Шунингдек, у ҳаётида содир бўлган ҳар бир кичик нарсани ҳам қадрлашга ҳаракат қилади.\nШенненнинг ёнида турмуш ўртоғи доимо бирга, унга суянч бўлди. Доэртининг ўзи телевизион сериалларда иштирок этишга ва актёрликни давом эттиришга қатъий қарор қилди: «Одамлар мени кўриб, саратон касаллигининг сўнгги босқичида бўлган бошқа беморлар ҳам ишлай олиши мумкин экан деб ўйлашлари учун ҳам ҳар куни 16 соатдан ишлайман», — дейди актриса.\n«Менинг севимли энагам» телесериалининг юлдузи ўзига қўйилган ташхис ҳақида 2018 йилнинг августида, узоқ кутилган қизи Мила туғилгандан кўп ўтмай билган. Актриса қаттиқ бош оғриғидан қийналгани учун мутахассисларга мурожаат қилган. Улар кўплаб текширувлардан сўнг актрисага глиобластома ташхисини қўйишди. Бу миянинг энг тажовузкор ўсмаларидан биридир.\nЎша пайтда юлдузнинг қариндошлари ва ёрдамчилари қандай бўлмасин касаллик ҳақидаги ҳар қандай маълумотни рад этишди. «Булар шунчаки миш-миш, бунга эътибор беришингизга ҳожат йўқ. Настя ҳозир таътилда — боласи билан Италияда. Ўзини яхши ҳис қилмоқда. У сентябрда келади», — деган эди Заворотнюкнинг директори.\nАктрисанинг ижтимоий тармоқлардаги саҳифаларида эса унинг фотосуратлари янгиланишда давом этар, аммо мухлислар барча расмлар архив эканлигини пайқаб қолишганди. Заворотнюк узоқ вақтдан бери жамоатчилик олдида кўринмагани ҳам мухлисларини хавотирга солди. 2019 йилда Анастасиянинг оиласи актрисанинг чиндан ҳам касаллигини тасдиқлади. «Бизга ҳамдард инсонлардан у учун ибодат қилишдан ва яқинларининг касаллик тафсилотларини ошкор қилмаслик истагини ҳурмат қилишдан бошқа ҳеч нарса сўрамаймиз, бу шахсий масала», — дейишганди актрисанинг қариндошлари. Бугунги кунда Анастасия касаллик билан курашишда давом этмоқда. Бунда асосий ёрдамни унинг оиласи кўрсатмоқда.\n«Катта Лебовский» юлдузи Жефф Брижес 2020 йил октябрь ойида Twitter’да унда лимфатик тизимга таъсир қилувчи хавфли ўсма — ленфома аниқланганини эълон қилди. «Мен даволанишни бошлайман ва соғлиғим ҳақида хабардор қиламан», — деган эди актёр.\nШунингдек, Жефф ўз яқинларига миннатдорлик билдирган пост ҳам ёзган: «Мен оилам ва дўстларимнинг севгиси ҳамда қўллаб-қувватлови учун улардан миннатдорман. Дуоларингиз ва яхши сўзларингиз учун ташаккур ... Меҳр-муҳаббат билан, Жефф». Айни пайтда актёр ҳақида батафсил маълумот йўқ, аммо бу жангда актёрнинг ғалаба қозонишига ишонишдан ўзга илож йўқ.\nСаратон ривожланаётганини аниқлашга ёрдам берадиган 3 хил тест\nГолливуд юлдузи Жессика Альба машҳурлик чўққисида карьерасини якунлашига нима туртки бўлгани ҳақида сўзлаб берди\n22:13 Бугун 338\n21:57 Бугун 2022\n21:43 Бугун 2594\n21:27 Бугун 6080\n17:19, 25.10.2021 79798\n08:14 Бугун 65143\n22:28, 25.10.2021 63032\n16:16, 25.10.2021 57046


Тбилиси жаҳоннинг диққатга сазовор кам танилган шаҳарлари юқори ўнталигидан жой олди\n21:27 / 05.11.2015\nБританиянинг The Daily Telegraph нашри ўзига янги жойларни очишни хуш кўрадиган сайёҳларга эътиборларини қаратишлари керак бўлган кам танилган шаҳарлар рейтингини чоп этди. Рейтингнинг юқори ўнталигидан, шунингдек, Грузия пойтахти ҳам ўрин олди.\nУшбу рўйхатнинг 1-ўринига Италиянинг Бергамо шаҳри лойиқ деб топилди. Рўйхатни тузувчилар фикрича, бу жой Ломбардия вилояти ва италян кўлларини тадқиқ қилиш учун жуда ажойиб жой ҳисобланади. Бундан ташқари, шаҳарда жуда кўплаб диққатга сазовор жойлар, жумладан сарой, минора ва шаҳар кутубхонаси бўлган Эски майдон бор.\n2-ўринни Испаниянинг Витория-Гастейс шаҳри эгаллади, чунки рейтинг муаллифларининг фикрича, бу ерга испан колорити ва қадимий биноларни томоша қилиш, бадиий галерея ва музейларда бўлиш учун бориш керак. 3-ўринни Португалиянинг жанубида жойлашган Тавира денгиз порти эгаллади. Бу шаҳар Алгавра вилоятидаги архитектуравий жиҳатдан энг диққатга сазовор жой ҳисобланади.\nТбилиси ушбу рейтингдан 8-ўрин олди. Нашрнинг таъкидлашича, сайёҳлар бу ерда ҳам ар-нуво (модерн) услубида қурилган, ҳамда шаҳарлар учун хос бўлган кўплаб болохоналарга эга иморатларни кўришлари мумкин. Тбилисида кўплаб янги меҳмонхона ва дўконлар қад ростлаганига қарамасдан, шаҳар “ўзига хослигини сақлаб қолган ва сайёҳлар учун ҳақиқий топилма” бўла олади.\nУшбу рейтингдан, шунингдек, Нант (Франция), Сеговия (Испания), Любек (Германия), Вроцлав (Польша), Пловдив (Болгария), Триест (Италия), Марибор (Словения) ва бошқа шаҳарлар ҳам ўрин олди.


Коронавирус сабаб имтиҳонда қатнаша олмаган абитуриентга тўлаган пули қайтарилмайди – ДТМ | Qalampir.uz\nКоронавирус сабаб имтиҳонда қатнаша олмаган абитуриентга тўлаган пули қайтарилмайди – ДТМ\nЖамият\t22 Июль 20:24 6524\n2020-2021 ўқув йили учун олий таълим муассасасига ҳужжат топширган, аммо тест синовида қатнаша олмаган абитуриентларга тўлаган пуллари қайтариб берилмайди. Бу ҳақда Давлат тест маркази расмийлари матбуот анжуманида маълум қилди.\nQALAMPIR.UZ мухбири ДТМ расмийларига абитуриент карантинга олинса ёки коронавирусга чалинса ва имтиҳонда қатнаша олмаса, унга яна имконият бериладими, агар қатнашмаса тўлаган пули қайтариладими деган савол билан мурожаат қилди.\n“Имтиҳон куни тана ҳарорати юқорилаган абитуриентларга тест синовлари тўлиқ якунлангач, имтиҳон топшириш имкони берилади.\nБарча абитуриентларнинг тана ҳарорати тест ўтказиладиган ҳудудга кириш жараёнида текширилади. Тана ҳарорати 37 даражадан юқори бўлганлар ўша ерда тиббиёт ходимлари назоратидан ўтади. Агар ҳарорати тушмайдиган бўлса, имтиҳонга киритилмайди ва унга тест синовлари бутунлай тугагаганидан сўнг тўрт кун ўтгач, бир кун вақт берилади.\nМасалан, имтиҳон бир ой, яъни ўттиз кун давом этса, тана ҳарорати юқори абитуриентлар учун ўттиз тўртинчи куни имтиҳон бўлади.\nАгар абитуриентда касаллик аломатлари аниқланиб, тузалмаса, яъни унга ССВ томонидан хулоса берилмаса, у жорий йил тест синовларига қўйилмайди”, деди ДТМ бош бошқарма бошлиғи Барно Ражабов.\nМазкур савол бўйича ДТМ директори ўринбосари Сардор Ражабов қўшимча тариасида шуларни маълум қилди:\n“Абитуриентда COVID-19 аниқланса, шифокор хулосасига асосан, тестга киритилмайди ва кейинги йил имтиҳон топширишига тўғри келади. Коронавирусга чалинган абитуриентларга ҳужжат топшириш пайтида қилган тўлов суммаси қайтариб берилмайди. Чунки имтиҳонга қадар у абитуриент қатнашмаслигини билиб бўлмайди, шунинг учун ҳам сув, ручка олинади, назоратчи тайинланади. Ўтган йили ҳам пул тўлаб, тестга келолмаганларга маблағи қайтарилмаган”, деди Сардор Ражабов.\nЭслатиб ўтамиз, тадбирда ДТМ расмийлари янги ўқув йили учун кириш имтиҳонлари августда эмас, сентябрда ўтказилиши мумкинлигини маълум қилганди.\nМаълумот учун, тест синовлари ташкил этилаётган ўқув йилидан аввалги йилларда таълим муассасаларини тугатган абитуриентлар тест синовларида иштирок этиш учун базавий ҳисоблаш миқдорининг ярим баравари (111 500 сўм) миқдорида тўловни амалга ошириши белгиланган.\nимтиҳон абитуриент ДТМ\n08 Август 15:49 68840\n08 Август 14:38 50933\n09 Август 14:27 48560\n10 Август 15:09 38704


Рио-2016 турниридаги яна бир таъсирли вазият. Улар ҳақиқий ғолиблар\n10:22 / 17.08.2016 28828\nРио-де-Жанейродаги олимпиадада яна бир ибратли воқеа рўй берди. 5000 метр масофага югуриш бўйича иккинчи ярим финал баҳслари вақтида Янги Зеландия вакили Никки Ҳэмблин йиқилиб тушди ва унга ортдан келаётган америкалик Эбби Д’Агостино қоқилиб кетди.\nД’Агостино ўрнидан туради ва йўлни давом эттирмасдан Ҳэмблинга кўтарилишга ёрдам беради ва уни югуришда давом этишга ундайди. Аммо бир неча метрдан кейин унинг ўзи тиззасидаги жароҳат туфайли йиқилади, бу сафар эса уни янги зеландиялик спортчи елкасидан тутиб ердан кўтаради.\nЯкунда Ҳэмблин маррага 29-чи, Д’Агостино эса 30-чи бўлиб етиб келади. Финишдан кейин бу икки спортчи бир-бирини қучиб турган сурат жамоатчилик олқишига сазовор бўлмоқда.\nИжтимоий тармоқларда ҳодисага муносабат билдирган фойдаланувчилар воқеа «Олимпия руҳи» намунаси эканини таъкидлади. Ҳар икки спортчига финал босқичида иштирок этиш учун рухсат берилган.\nУсейн Болт вазнсизлик ҳолатида югуриш бўйича ҳам ғалаба қозонди\nТошкентда Мустақиллик байрами шарафига оммавий югуриш тадбири бўлиб ўтди\nТўсиқлар билан 3 минг метрга югуриш бўйича жаҳон рекорди ўрнатилди


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Юздаги ажинлар нималарни сўзлайди?\t15:27, 13 октябрь 2016\tГарчи ёшга доир ўзгаришларни тўхтата олмасак-да, муаммони чуқурлаштирмасликнинг имкони бор. Ажинлар юзнинг қайси қисмида жойлашганига қараб, таҳминий хасталикларни биргаликда аниқлаймиз.\nПешонадаги ажинларнинг чуқур жойлашганлиги буйрак фаолияти билан боғлиқ бўлиши мумкин. Эҳтимол, сизда буйрак шамоллаши, туз ёки қум йиғилиши каби муаммолар бор. Иккита қош ўртасидаги йирик ажинлар гайморит асоратини билдиради. Агар гайморит билан оғриган бўлсангиз, оғриқ хуружларида пешонангизни қаттиқ тириштиргансиз. Бу эса иккита қош ўртасидаги терига зўриқиш берган.\nДахан сохасида тарқалган узуқ-юлуқ ажинлар жигар билан боғлиқ бўлиши мумкин. ЁНОҚЛАР:\nОдатда, ушбу юз соҳасида ажинлар нисбатан кам бўлади. Аммо бунинг акси бўлса, ошқозон ости бези билан боғлиқ ўзгаришларга тахмин қилинади. КЎЗЛАР:\nЭрталаблари кўз қовоқларининг шишиб, юзасида билинар-билинмас майда ажинларнинг пайдо бўлиши буйрак фаолиятидаги ўзгаришларга тахмин қилинади. Билиб қўйган яхши!\nЁшингиз 30 дан ошган бўлса, ҳар ҳафта майда ажинларни тери юзаси бўйлаб тарқатувчи косметик муолажаларни бажариб туринг. Уй шароитида юзни шапатилаш, мойчечак дамламасида компресс қилиш ва терини озиқлантириш каби усулларни бажариш мумкин. Агар ажинлар ички хасталиклар белгиси бўлса, касалликни аниқлаб, даволанмагунингизча ташқи кўринишингизни парваришлашингиз бефойда. Диққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Аёл


Толиблар фуқаролар ўлимини тафтиш қилиш ниятида\n26 октябр 2021, Тошкент вақти: 00:30\nАфғонистондаги Толибон ҳаракати мамлакатда тинч аҳоли вакиллари ўлими юзасидан халқаро кучлар билан ҳамкорлик қилишга тайёр эканлигига ишора қилди.\n- Мамлакат бўйлаб рўй берган зўравонликлар чоғида тинч аҳоли вакиллари орасидаги талафотлар юзасидан пухта тергов ишларини олиб борувчи махсус қўмита тузилиши лозим,- дейилади Толибон томонидан якшанба куни эълон қилинган баёнотда.\nБаёнотда, шунингдек тузилажак махсус қўмитага Толибон, НАТО, Ислом конференцияси ташкилоти, БМТ ва бир қатор инсон ҳуқуқлари ташкилотлари жалб этилиши лозимлиги алоҳида таъкидланган.\nБМТ ўтган ҳафта эълон қилган ҳисоботида сўнги олти ой давомида Афғонистонда тинч аҳоли вакиллари орасидаги қурбонлар сони 31 фоизга ортганини эълон қилди.\nТинч аҳоли вакилларининг ҳалок бўлишида Афғонистон расмийлари нафақат Толибон ҳаракати, балки халқаро кучларни ҳам айблаб келмоқдалар.


Вобкентликларга жўжа боқиш тавсия қилинмоқда\n27 январ 2021, Тошкент вақти: 13:08\nБухоро вилояти Вобкент туман ҳокимлигига кўра, Вазирлар Маҳкамаси қарори доирасида тумандаги бюжет ташкилотлари ходимларига 10 тадан жўжа тарқатилмоқда.\nВобкент туман ҳокимлигидан олинган маълумотга кўра, шу кунгача тумандаги давлат ташкилотларида ишловчи ходимларга ойлик маоши ҳисобидан жами 19 минг донадан ортиқ жўжа сотилган.\nЎзбекистон Вазирлар Маҳкамаси қарори асосида тарқатилаётган ҳар бир дона жўжа учун 5 минг 500 сўм миқдорида нарх белгиланган.\nЖўжалар маҳаллий, хашаки парранда эмас. Ҳокимликдан олинган расмий маълумотга кўра, бир неча кунликдан 2 ойликкача бўлган жўжалар Бухоро "Пахтасаноатпарранда" ташкилоти томонидан Сербиядан олиб келинган зотдор паррандалардир.\nВобкент тумани ҳокимининг иқтисод масалалари бўйича биринчи ўринбосари Маҳмуджон Ҳалимов бу маълумотларни тасдиқлар экан, бундай тадбир 2012 йил бошида Ўзбекистон Вазирлар Маҳкамаси томонидан илгари сурилган талаб асосида амалга оширилаётганини айтди.\nАммо, ҳокимлик расмийси Озодликка интервью беришни истамади.\nШу йилнинг 28 февралида Вазирлар Маҳкамасида бўлган йиғилишда аҳоли томорқасидаги чорва, парранда сонини ошириш, сабзавот ва мева етиштиришни кўпайтириш орқали аҳолини озиқ-овқат билан таъминлаш кўрсаткичларини кўтариш масаласи кўрилган эди.\nБундан ташқари, Бош вазир Шавкат Мирзиёев 2012 йилнинг январ ойида ўтказган илк селектор йиғилишида республикадаги ҳокимликларга шу соҳада конкрет талаблар қўйган эди.\nВобкент туман ҳокимлигидан олинган маълумотга кўра, апрел ойининг бошида Бухоро вилоятига икки кунлик сафар билан борган Ўзбекистон Бош вазири Шавкат Мирзиёев талабларнинг бажарилиши билан алоҳида қизиққан ҳамда жўжа тарқатиш кампаниясини маъқуллаган.\nВобкент туманидаги маҳаллий давлат ташкилотларидан бирининг мутасаддисига кўра, бу тадбир аҳолига ҳам маъқул келмоқда.\n- Ҳокимият биноси олдида келиб тарқатишди. Олмайман, деганларники бошқалар қўлига пулини бериб юриб олиб кетишди. Шароити борлар. Бу жўжалар яна 45 кун - 2 ойдан кейин тухумга киради, деяптида,- дейди зотдор парранда харидоргир бўлиб бораётганини урғулаган мутасадди Озодлик билан суҳбатда.\nТуман расмийларига кўра, шу кунгача жами 19 минг дона жўжа тарқатилган бўлса, яна 40 мингдан ортиқ жўжага буюртма ҳам тушган.\nБундан ташқари, мутасаддилар жўжа тарқатиш кампанияси ҳақида ходимлар аввалдан огоҳлантирилгани ва улардан тушган буюртмалар асосидагина тарқатилаётганини таъқидлади.\nАммо Озодликнинг Вобкентдаги манбалари берган норасмий маълумотларга кўра, тумандаги шифохона ва мактабларда 10 тадан жўжа олган ходимларининг аксарияти бундан бехабар бўлган ва норозилар ҳам бор.\nТумандаги шифохоналардан бирининг ходими буни тасдиқлар экан, Озодлик билан суҳбатда, гарчи кутилмаган бўлсада, жўжани олишга қаршилик қилганлар уларнинг идорасида бўлмаганини айтди.\n- Бизлар, масалан, қишлоқда яшаймиз, товуқ боқишга шароитимиз бор. Тарқатиш керак экан, майли, деб биз рози бўлдик, олдик,- дейди вобкентлик суҳбатдош.\nАммо, мутасаддилар бу кампаниянинг мажбурий экани ҳақидаги хабарларни мутлақо инкор қилмоқда.\n- Бу эркин, мажбурий эмас. Ойлигидан ариза ёзиб оляпти. Йил бошидан ҳар бир хонадонда неча дона товуқ, чорва бўлиши ҳақида режа ишлаб чиқилган. Озиқ-овқат дастуриям бор. Шу нарсани таъминлаш мақсадида шунақа шароит яратилаяпти,- дейди Вобкент туманидаги давлат ташкилотларидан бирининг мутасаддиси.\nҲозир Вобкентда аҳолига ўз ҳисобидан нафақат жўжа, балки зотдор қорамол тарқатишга ҳам ҳозирлик кўрилмоқда.\nТуман ҳокимлигида ишлайдиган ва Озодликка интервю беришга рози бўлмаган мутасаддилардан бири ўзаро суҳбатда: "Шахсан мен кунига 40 литр сут берадиган, Украинадан келтирилган зотдор сигирни сотиб олдим. Жуда розиман", деди.\nУндан олинган маълумотга кўра, фермер хўжаликларининг давлат ҳисобидан берилиши керак бўлган ўтган ҳосил йилидан қолган 10 фоизлик ҳаққини шунақа чорва моллари кўринишида қайтариш кампаниясига ҳозирлик бормоқда.\nҲисоб рақамида қоладиган ва нақд пул кўринишда олиш мушкул бўлган даромади ҳисобига четдан келтирилган зотдор қорамолларни олишга рози бўлган фермерлар ҳам, туман мутасаддиларига кўра, талайгина.\nВобкент туман ҳокимлигидан олинган маълумотга кўра, шу кунга қадар фермерлардан қорамол учун қарийб 700 миллион сўмлик буюртма тушган.\nАҳоли томорқаси ва шахсий фермер хўжаликларидаги чорвани ошириш ҳисобига аҳолини озиқ-овқат билан таъминлаш дастури устида эса Бухоро вилоятидаги деярли барча туманлар ҳокимликлари ишлаётгани айтилмоқда.\nБунинг учун "Бухоропахтасаноат" ташкилоти қошида махсус "Пахтасаноатчорва" ва "Пахтасаноатпарранда" масъулияти чекланган жамиятлари ташкил этилган.\nБу ташкилотлар томонидан аҳолига ўз ҳисобидан тарқатилаётган чорва ва парранданинг имтиёзли нархда экани ҳам таъкидланмоқда.\nХусусан, маҳаллий бозорларда 2 ойлик хашаки жўжанинг нархи 5-6 минг сўмдир. Ҳокимлик кўрсатмаси билан тарқатилаётган зотдор жўжанинг нархи эса 5 минг 500 сўм.


Олмалиқда замонавий ФҲДЁ биноси фойдаланишга топширилди...\nЎзбекистон Республикаси Президенти Шавкат Мирзиёевнинг 2017 йили Тошкент вилоятининг Олмалиқ шаҳрига ташрифи давомида ФҲДЁ бўлими учун янги замонавий бино қуриш тўғрисида топшириқ берилган эди.\n2019 йил кириб келиши арафасида — 28 декабрь куни замонавий бино фойдаланишга топширилди.\nЯнги бинонинг афзаллиги шундаки, никоҳланувчи ёшлар никоҳларини қонуний қайд эттириб, шу жойдан алоҳида йўлак орқали тўппа-тўғри тўйхонага ўтишлари ва никоҳ тўйларини нишонлашлари мумкин.\nБинода шаҳар «Оила» маркази ҳам жойлаштирилиши нотинч (муаммоли) оилаларни аниқлаш ва уларнинг манзилли рўйхатини тузиш, маънавий-ахлоқий муҳитни соғломлаштириш, низоли ҳолатларнинг олдини олиш, оилавий муносабатларни мустаҳкамлаш ва миллий менталитетга зид турли ёт хавф-хатарларга қарши туриш мақсадида улар билан тўғридан-тўғри яқиндан алоқа ўрнатиш имконини беради.\nБундан ташқари, аҳолининг адлия органлари хизматидан фойдаланилишини кенгайтириш мақсадида ушбу бинога Олмалиқ шаҳар адлия бўлими ва нотариал идора ҳам жойлаштирилган бўлиб, фуқароларга ҳуқуқий хизмат кўрсатиш учун барча шароитлар яратилган.\nОлмалиқ ФҲДЁ янги бино


БИ-ИР КУЛИШМАЙМИЗМИ, ОКА?.. (сўз устаси, марҳум Рустам Ҳамроқулов бисотидан) - 22 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 22 » БИ-ИР КУЛИШМАЙМИЗМИ, ОКА?.. (сўз устаси, марҳум Рустам Ҳамроқулов бисотидан)\nБИ-ИР КУЛИШМАЙМИЗМИ, ОКА?.. (сўз устаси, марҳум Рустам Ҳамроқулов бисотидан)\nБир окамиз меҳмонга борибди. Меҳмондорчилик шунақанги қуюқ бўптики, қайтишда тўй эгалари кўплашиб аранг «Жигули»сига ўтқазиб кузатишибди. Окамиз илон изи қилиб йўлнинг у четидан бу четига ўтганча кетаётса, йўл четида автоинспектор турган экан. Ҳуштагини чалиб окахонни тўхтатибди.\n— Ҳ-ҳа, нима дейсизлар? — сўрабди окахон. — Турибсизларми?\n— Ҳа, турибмиз, — дебди инспектор. — Ҳужжатларни бир кўриб қўяйлик-чи!\nОкахон ҳужжатни олиб унинг қўлига тутқазган экан, инспектор сўрабди:\n— Ичибсизми, ока?\n— Нима? Ичибсиз? Биз… Ичмаймиз. Ҳазар қиламиз. Умуман ичмаймиз.\n— Шунақами? Биласизми, яқинда бизга янги японча ускуна беришганди. Бир «пуф»лаб юборасиз-да, энди, хизматчилик!\n— Пуфласак пуфлайверамиз!\nОкахон ускунани оғзига яқин опкелиб, бир марта «пуф-ф-ф» деган экан, жуда чиройли мусиқа чалиниб, ускуна одам тилида гапирибди:\n— Окахон ичганлар. Уч бутилка ароқни паққос тушириб, газагига шўр бодринг еганлар!\nИнспектор шундан кейин шошиб қопти.\n— Ана, ичибсиз, ока! Машинадан тушинг, «штрафстоянка»га тортамиз машинани!\n— Э, нима деяпсиз? Умуман ичмайман мен! Кеча биронтасига пуфлатган бўлсангиз, бугун чиқараётган бўлса керак. Ускунангиз бузуқ шекилли. Менга қара, хотин, бир пуфлавор, ускунаси бузуқлигини исботлаворайлик!\nЯнгаям бир пуфлаган экан, ускунадан ёқимли мусиқа янграб, яна одам тилида гапира бошлабди:\n— Янгам ҳам роса тортганлар! Икки шиша шампан шаробини Саодатхон, Гулчеҳралар билан бирга ичганлар! Газагига шоколад еганлар.\n— Ана, — дебди инспектор. — Оилавий маст экансизлар! Тушинглар!\n— Э, нимага ишонмайсиз? — бақирибди окахон. — Ускунангиз бузуқ деяпман-ку! Майли, ана, ўғлим ҳам бир пуфласин! Бузуқлигини кўрасиз ўзингиз! Абдусаттор, кел, ўғлим, бир пуфлавор! Амакинг ишонмаяпти!\nОрқа ўриндиқда боғчага бориб-бормаган болакай ўтирган экан. Бир марта пуфлаганакан, ускунадан тағин ёқимли мусиқа янграб, одам тилида гапира бошлабди:\n— Абдусаттор хўроз ҳам роса тортганлар. Юз грамм ароқ ичганлар, газагига сўрғич сўрганлар!\nШундан кейин инспектор ҳам ҳайрон бўп қопти. Ускунани айлантириб-айлантириб, ўзича ғудранибди:\n— Қизиқ, японча ускунаям бузуқ бўларканми? Ярамас японларам халтурага ўтибди-да!.. Майли, ока, кетаверинглар! Фақат йўлнинг четидан юринглар! Буни эртага устага кўрсатволамиз!\nОкахон машинасини жойидан жилдириб, анча нарилаб кетгач, хотинига бақирибди:\n— Нуқул ёш болага ичирма, ичирма дейсан! Фойдаси бўларканми?


2014 йил якунигача Ўзбекистонда қон саратонини даволаш бўйича 10 та жарроҳлик амалиёти ўтказилади - Anhor\nAnhor Все посты 2014 йил якунигача Ўзбекистонда қон саратонини даволаш бўйича 10 та жарроҳлик амалиёти ўтказилади\n2014 йил бошидан буён Гематология ва қон қуйиш илмий-тадқиқот институтида қон саратони деб номланувчи ташҳисга эга беморларга найчали ҳужайраларни кўчириб ўтқазиш бўйича жарроҳлик амалиётлари ўтказилмоқда. Айтиш жоизки, муолажадан ўтган бу беморларнинг аҳволи яхшиланиб, уларнинг тузалиб кетишига умид пайдо бўлди, деб ёзади “Правда Востока” нашри.\nМамлакатимизда ўз найчали ҳужайралари билан даволаш ишлари бошлангани соғлиқни сақлаш соҳасидаги энг янги жаҳон ишланмаларини жорий этишга қаратилган давлат сиёсатининг натижаларидан бири ҳисобланади. Жарроҳлик амалиётининг бундай тури мазкур компонентни донордан эмас, балки беморнинг ўзидан олишни кўзда тутади, бу эса ҳужайраларнинг мослашмаслик хавфини камайтиради. Ушбу усул саратон касалликларининг айрим шаклларини 30 дан 100 фоизгача кўрсаткич билан даволаш имконини беради. Айтиш жоизки, бунга Ўзбекистонлик шифокорларнинг хорижлик ҳамкасблари билан ҳамкорлиги натижасида эришилди. Мамлакатимиздаги Гематология ва қон қуйиш илмий-тадқиқот институти базасидаги илик найчали ҳужайралари билан даволаш маркази яратилди. Унинг асосий мақсади онкогематологик беморларга юқори технологик тиббий ёрдамни кўрсатишдан иборат.\nБу борадаги илк ютуқлар хорижлик мутахассислар кўмагида рўёбга чиқди. Йил охиригача шундай жарроҳлик амалиётларининг ўнтасини ўтказиш кўзда тутилган. Бу жуда катта қадам, чунки кимёвий терапия иликни парчалайди, бунинг оқибатида организм ўзи учун ҳаётий зарур бўлган қон ҳужайраларини ҳосил қилиш қобилиятидан маҳрум бўлади. Соғлом илик ва найчали ҳужайраларни кўчириб ўтқазиш ушбу муаммони ҳал этиш имконини беради.\nҲозирга қадар ўтказилган жарроҳлик амалиётларининг олтитасидан учтаси бевосита ўзимизнинг шифокорлар томонидан амалга оширилганини таъкидлаш лозим. Улар бир неча ой давомида хориж мамлакатларининг етакчи тиббий марказларида малака ошириб келди. Хусусан, 15 нафар шифокор ва лаборатория хизмати мутахассиси, шунингдек 13 нафар ҳамшира гемопоэтик найчали ҳужайралар билан терапия бўйича қайта тайёргарлик ва малака ошириш курсларида ўқиди, гемобластозлар, яъни лимфатик ва қон ҳосил қилувчи тўқималардаги зарарли ўсимталарга ташҳис қўйиш ва даволашда юқори технологик усулларни қўллаш тажрибасини орттирди.\nМураккаб жарроҳлик амалиётларини ўтказиш учун барча шароитлар яратилди. ЖССТ талабларига мувофиқ реконструкция қилинган марказнинг янгиланган биносида фильтрланган ҳавонинг ламинар оқимини узатиш тизими ўрнатилган. У бутун бўлинмада зарур бўлган микроиқлим шароитларини яратиш ва ушлаб туриш имконини беради. Марказда ўз найчали ҳужайралари билан даволаш учун етарли миқдорда дори препаратлари ва чиқим материаллари мавжуд. Буларнинг ҳаммаси Инвестиция дастури доирасида Давлат бюджети ҳисобидан ҳамда Соғлиқни сақлаш вазирлиги ва халқаро ҳамкасблар кўмагида сотиб олинган. Бошқа аъзо ва тўқималарнинг касалликларини даволаш ва ташҳис қўйиш учун моддий-техникавий база яратилган.\n“Бизда беморларни юқори даражада тиббий кўрикдан ўтказиш, уларни жарроҳлик амалиётига тайёрлаш ва найчали ҳужайралар билан даволагандан сўнг бемор ҳолатини мониторинг қилиб бориш имконини берувчи замонавий ускуналар ўрнатилган, – дейди марказнинг илмий маслаҳатчиси, профессор Ҳамид Каримов. – Шу тарзда, биз замон билан ҳамнафас кетмоқдамиз. Халқаро андозалар ва замонавий усуллар ва ёндашувларга амал қилиш тиббий хизматлар кўрсатиш даражасини юқорига кўтариш имконини беради”.\nгематологияжарроҳлик амалиётинайчали ҳужайралар


26.02.20 15:47\tmsk\nЖек Ма, Forbes версияси бўйича энг бой хитойлик . Weforum.org сайти фотосурати\n2019 йили Хитойда Қўшма Штатларига солишганда уч баробар кўп миллиардерлар пайдо бўлган, деб хабар беради Reuters ХХР ва бошқа давлатлардаги бой одамлар рўйхатини тузувчи- Hurun Reportга таянган ҳолда.\nМанбага кўра, ўтган йили Катта Хитойда (Гонконг ва Тайванни қўшиб ҳисоблаганда) янги миллиардерлар сони 182 нафарни ташкил этган, АҚШда эса бу кўрсатгич 59 ташкил этган.\nРейтинг тузувчиларининг маълумотига кўра, Хитойдаги миллиардерларнинг умумий сони (799) АҚШ (629) ва Ҳиндистон (137) бойларини қўшгандан ҳам кўпроқдир. Пекин дунёда энг кўп миллиардерлар яшайдиган (110) шаҳар ҳисобланади, иккинчи ўринни Нью-Йорк (98), учинчи ўринни – Шанхай эгаллаган.\nРейтинг муаллифлари коронавирус эпидемияси Хитой иқтисодиётига салбий таъсир кўрсатгани билан, айрим соҳаларда ўсиш суръати камаймаганини эътироф этадилар. Бунга фрамацевтика компаниялари, онлайн-ўйинлар ва онлайн-маориф киради.\nЯнги миллиардерлар сафидан Yifan Xinfu Pharmaceutical фармацевтика компаниясининг раҳбари Чэн Сяньфэн ва Vipshop онлайн-магазини асосчиси Шэнь Я ўрин олган.\nДунё миллиардерлари рўйхатини ҳануз Amazon компанияси асосчиси Жефф Безос ($140 млрд) бошқариб келмоқда, хитойлик энг бой одам — Alibaba асосчиси Жек Ма ($45 млрд) 21-ўринни эгаллайди.\nЎтган йили Хитой илк бор АҚШни бойлик тақсимланиши бўйича қувиб ўтди. Бу рейтингни Швейцариянинг Credit Suisse молия корпорацияси тузади. Гап аҳолисининг 10 фоизидан ортиғи энг яхши таъминланган мамлакатлар тўғрисида бормоқда. Бугунга қадар ушбу рўйхатда АҚШ фуқаролари бўлган бўлса, бу йили ХХР уни қувиб ўтди (хитойликлар—100 млн, америкаликлар – тахминан — 99 млн ташкил этади).


Андижон шаҳрида бўлиб ўтган кенгайтирилган йиғилишда давлат раҳбари Ўзбекистон иқтисодиётини ривожлантириш, хизматлар кўрсатиш ва маҳсулотлар ишлаб чиқаришда тадбиркорларнинг ўрни ҳақида алоҳида тўхталиб ўтди. Бу ҳақда Кун.uz мухбири хабар бермоқда.\nУнга кўра, ҳуқуқ-тартибот идоралари янги иш ўринлари яратиб, аҳоли турмуш фаровонлигини ошираётган, иқтисодиёт локомотиви бўлган тадбиркорларни ҳурмат-иззатини жойига қўйиши лозим.\nПрезидент жумладан шундай деган:\n“Тадбиркорни “сиз” демаган прокурорни ўз ишига нолойиқ деб биламан. Ҳар ҳафтада вилоят, туман ва шаҳар прокурорлари тадбиркорлар билан учрашиб, улар дардини тингласин. Улар фаолиятида учраётган муаммоларни ҳал қилиш чораларини кўрсин. Негаки, биттагина иш ўрнини яратган тадбиркор жамият учун керакли одамдир”.\nБундан ташқари, прокурорлар кўрсатилган коммунал хизматлар учун тўловларнинг ўз вақтида ундирилишига ҳам жавобгардирлар.\nАввалроқ, Андижон вилояти фаоллари иштирокида ўтказилган йиғилишда давлат раҳбари вилоятнинг Хонобод шаҳрини яна ривожлантириш юзасидан ҳукумат қарори қабул қилиниши лозимлиги ҳақида гапиргани маълум қилинганди.


Огоҳ ва ҳушёр бўлайлик! | Ўзбекистон Халқ демократик партияси\nНарх ва тарифларни ким белгилайди? ЎзХДП фракцияси шу масалада янги таклиф билан чиқди Парламент аъзоси сўровининг мавқеи, мақомини ошириш керак Оилалар камбағаллик шароитидан чиқиши учун айнан қанақа чоралар кўриляпти? Яна қайси масалалаларга эътибор қаратиш муҳим?\nОгоҳ ва ҳушёр бўлайлик!\n2020-04-03 11:04:37 547\nБиз тарихдан биламизки халқимиз ҳамиша ўз турмуш тарзини, озода ва файзли бўлишни, инсон соғлиғи ҳамиша унинг ўзига боғлиқ эканлигини англаб яшаб келганлар. Бунга сабаб албатта юртимиз табиати, боғ-роғларимизнинг ширин-шакар мевалари, тўлиб-тошиб оқиб турган дарёларимиз ширин сувли, тоза, покиза булоқларимиз ҳам сабаб бўлган.\nБуларнинг ҳаммаси улуғ бобокалонимиз Абу Али Ибн Синонинг «Тиб қонунлари» асарларида ҳам алоҳида талқин қилинган.\nМаълумки сўнгги уч йилда мамлакатимизда аҳоли соғлиги Президентимизнинг доимий диққат-эътиборидаги масалага айланди.\nКуни кеча Ўзбекистон Республикаси Президенти Шавкат Мирзиёев маҳалла ва оила масалаларига бағишланган видеоселектор йиғилиши аввалида коронавирус муаммосига тўхталиб ўтди. «– Бу ҳаётнинг кўп оғир синовларини ва яхши-ёмон кунларини бошидан кечирган халқимиз ҳаммасини тўғри тушуниб, масалага онгли ёндашмоқда. Муфтият раҳбарлигида диний уламолар юртимизга тинчлик-хотиржамлик, беморларга шифо тилаб, дуои фотиҳалар қилишмоқда. Миллати, тили ва динидан қатъи назар, ҳаммамиз якдилмиз ва, ишонамизки, бу қийинчиликлар, албатта, ўтиб кетади» деди Президентимиз. Ҳақиқатдан ҳам шу кунларда юртимизда ҳар бир фуқаро коронавирус муаммосининг олдини олиш, бизнинг учун энг аввало ҳар бир оиладаги озодаликни, шахсий гигиена қоидаларига амал қилишни ўзининг бурчи ва вазифаси деб билмоқда.\nЭнг асосийси халқимиз ўз Президентига жуда ишонадилар. Ҳар биримиз яхши биламизки, халқини севган, халқи севган Юртбошимиз бутун дунё аҳлини таҳликага солаёган хавфли инфекция Ўзбекистон аҳолисига хавф туғдирмаслигининг барча чора-тадбирларини кўрмоқдалар.\nАлбатта бошқа давлатларда 8 мингга яқин ўлим ҳолати қайд этилганлиги халқимизни ҳамдардлик билан бирга ҳаммани хавотирга ҳам солади. Лекин ишонч билан айтиш мумкинки, бизнинг мамлакатимизда бу борада барча чора-тадбирлар кўрилган.\nМамлакатимизда 6 мингга яқин киши карантинга олинган. Одамлар гавжум жойларда оммавий тадбирлар чекланган. 16 мартдан бошлаб барча таълим даргоҳларида таътил эълон қилинди. 80 минг талаба марказлашган ҳолда уйларига жўнатилди.\nҲар бир ҳудудда ҳокимлар раҳбарлигида махсус штаблар ташкил этилган. Эпидемиологик вазият бўйича ҳар соатлик ва кунлик маълумот таҳлил қилиниб, тезкор чоралар кўрилмоқда.Оилада, мактабда ўқиётган фарзандларимиз ойнаижаҳон орқали видеодарсларда ўқув машғулотларига қатнашмоқдалар. Репититорлар билан алоҳида фанлардан машғулот ўтаётган ёшлар телеграмм, инстаграммлар орқали онлайн режимида билим олишларини давом эттирмоқда.\nҲар бир оилада худди фақулодда вазият эълон қилингандай, ҳар бир киши огоҳ ва ҳушёрлигини кўрсатмоқда. Бир отахон билан суҳбатимизда:\n– Болам, Оллоҳ бизга худди синов юборганга ўхшаяпти, чунки бозорларимиз тўкин-сочин, озиқ-овқатнинг ҳам минг хил тури бор. Жамоат овқатланиш тармоқлари ҳам кенгайиб кетган. Турли таомлар пишаяпти. Ҳамма сотиб олмоқда, билиб-билмай тановул қилмоқда. Санитария гигиена қоидаларини эса баъзан унитиб қўядилар. Яъни, жамоат кўп тўпланган ерда баъзан қўл ювилмайди, овқатланиш маданиятига риоя қилинмайди.\nАйниқса озиқ-овқат хавфсизлиги масаласи аҳоли ўртасида ҳали тўла ташвиқот қилинмаган. Мана, энди кеча ойнаи жаҳонда кўрдик Президентимиз ҳаммани коронавирус инфекцияси муаммоси билан озодаликка, соғлиққа зарар етказмасликка чақираяптилар.\nХудди Оллоҳим ўзи одамларни яна бир марта ўз ҳаётининг соғлом бўлишига ўзлари эътиборли бўлишга чақираётгандай. Озода бўлинг, бир-бирингизни асранг деётгандай–деб куйиб-пишиб гапирдилар.\nОтахоннинг гапларида жон бор. Ҳар биримиз ўзимизни асраб билсак, коронавирус оқибатларини Президентимиз белгилаб берган чора-тадбирлар ижроси албатта бартараф қилади.\nПрезидентимиз ҳар бир фуқаро тўғрисида қайғурмоқда. Мурожаатдаги «Мамлакатимизда етарли даражада захира мавжуд, хавотир ёки ваҳимага тушишга ҳеч қандай асос йўқ. Аммо кўпга келган бу балога қарши ҳаммамиз биргаликда, бир ёқадан бош чиқариб ҳаракат қилишимиз лозим.\nБарча давлат тузилмалари ва нодавлат ташкилотлар, муҳтарам нуронийларимиз, маҳалла, хотин-қизлар, ёшлар бирлашмалари фаоллари оммавий ахборот воситалари орқали холис, ҳаққоний ва кенг тушунтириш ишларини кучайтиришига ишонаман.\nҲозирги вазиятда айрим масъулиятсиз, ҳақиқий ҳолатдан бехабар ва ўзини “пиар қилиш”ни яхши кўрадиган одамлар турли миш-миш ва уйдирмаларни тарқатишга уринади.\nШу муносабат билан жамоатчилигимиздан илтимос қиламан: саросима ёки ваҳима кайфиятига берилмаслик керак. Матбуот ва ижтимоий тармоқларда нотўғри, асосланмаган маълумотларни тарқатишга йўл қўймаслигимиз зарур. Бу масалани ҳуқуқ-тартибот идоралари ҳам алоҳида назоратга олиши лозим», деб берган кўрсатмалари фикримизнинг далилидир.\nШу билан бирга Президентимиз бу хавфсизлик вазиятининг мамлакатимизнинг иқтисодиётига салбий таъсирини олдини олишнинг барча чоралари амалга оширилишини таъминламоқда.\nЖумладан нефт нархи, миллий валюталар қадрсизланиши, туристлар сони камайиши, ялпи ички маҳсулот, экспорт ҳажми пасайиши сингари ҳолатларнинг олди олинмоқда. Махсус ишчи гуруҳ тузилган бўлиб туризм, транспорт, фармацевтика ва енгил саноат каби соҳаларга солиқ таътиллари бериш, кредитларни қайтариш муддатини кечиктириш, кечиктирилган ташқи қарздорлик учун жарима қўлламаслик тартибини жорий қилиш чораларини кўрмоқда.\nШунингдек бозорларда нарх наво ошиб кетмаслигининг олди олинмоқда, барча тармоқлар узлуксиз ишлаши таъминланмоқда, маҳаллий бюджетлар, аҳоли қўллаб-қувватланмоқда.\nПрезидентимиз бу борада халққа Мурожаат қилар экан, энг аввало биз давлатимиз раҳбарининг ҳар бир инсонга бўлган меҳрини ҳис қилмоқдамиз. Давлатимиз раҳбари халқимизга, ҳар биримизга ишонмоқда, Президентимизнинг Мурожаатидаги «Кўпни кўрган халқимиз янада жипслашиб, аҳил ва ҳамжиҳат бўлиб, бу мураккаб синовларни ҳам енгиб ўтади, деб ишонаман» деган даъвати бунинг исботидир.\nҲар биримиз Президентимиз Мурожаатига лаббай, деб жавоб бериб, бу мураккаб жараён – коронавирус оқибатларини биргаликда албатта бартараф қиламиз.\nПрезидентимизга ишонамиз ва уни қўллаб-қувватлаймиз.\nЎзбекистон Республикаси Олий Мажлис Сенати аъзоси.


«Одноклассники» ўзининг логотипи, десктоп версияси ва мобиль иловаларининг янгиланган дизайнини тақдим этди\n«Одноклассники» ижтимоий тармоғи ўзининг 15 ёшга тўлган кунида катта интерфейс янгиланишини тақдим этди. Ижтимоий тармоқнинг сайти ва мобиль иловалари контентдан янада қулай фойдаланиш учун бир нечта янгиликларни киритди. Энг катта ўзгаришлар десктоп версиясига киритилди: ижтимоий тармоқ логотипи янги шрифтда терилди ва юқориги менюсининг ОК учун анъанавий бўлган тўқ сариқ ранги оқ рангга ўзгартирилди.\n«Одноклассники» ижтимоий тармоқдаги контентни турли хил қурилмаларда истеъмол қилиш қулайлиги устида изчиллик билан иш олиб бормоқда. Шу аснода, ОК 2019 йилда iOS ва Android учун мобиль иловаларни янгилаб, корпоратив тўқ сариқ рангни орқа фонга олиб қўйди. Эндиликда шунга ўхшаш ўзгаришлар десктоп версиясига ҳам етди – шундай қилиб бутун ижтимоий тармоқнинг безатилиши барча платформаларда бир хил кўринишга келтирилиб, таниб олиш осон бўлади.\nОК сайтининг янгиликлар тасмасини ўз ичига олган бош саҳифаси янги кўринишга эга бўлди: энди барча энг муҳим маълумотлар тўртта устунда жойлашган бўлиб, бу фойдаланувчига керакли бўлган хизматларга диққатини жамлашга яхшироқ имкон беради. Бундан ташқари, бир йил ичида ОК барча бўлимларда ён меню билан ўтадиган навигацияни ишга туширади: шу туфайли фойдаланувчилар ўзларига керак бўлган ижтимоий тармоқ хизматларига, бош саҳифага қўшимча бора қайтмасдан, бемалол ўтишлари мумкин. Ҳозир сакраб ўтиш навигацияси “Тавсиялар” бўлимида мавжуд бўлиб, у бирин-кетин ижтимоий тармоқнинг барча муҳим бўлимларида ҳам пайдо бўлади.\nЭнг кўзга кўринган ўзгаришлар сайтнинг «бошига» – ОК десктоп версиясининг юқориги менюсига таъсир кўрсатди: ундаги тўқ сариқ ранг оқ рангга ўзгарган ва «Одноклассники» логотипи энди Odnoklassniki шрифтида терилган. Шрифт ОК дизайн командаси томонидан 2020 йилда ижтимоий тармоқ учун атайин ишлаб чиқилган. Сўнгги бир йил давомида Odnoklassniki шрифти ижтимоий тармоқ ичидаги турли промо ҳаракатлар учун ишлатилган.\nЎзгаришлар фойдаланувчиларга янгиликлар тасмасини ўқишга эътибор беришларига ёрдам беради, у ҳозирда сайтнинг энг кўзга кўринган элементига айланди ва ижтимоий тармоқнинг турли хизматлари билан ишлаш учун қулайроқ бўлди.\nБунинг учун ОК яқин ойларда iOS ва Android учун мобиль иловалар интерфейсини ҳам янгилайди. Янгиликлар тасмасида барча эътибор контентга қаратилади: ОК профиль фотосурати ва муқовасини олиб ташлайди, бу эса экранда тасмада кўрсатиладиган янгиликлар сонини кўпайтиради. Бунинг натижасида, ҳеч нарса фойдаланувчиларни янгиликлар ва қизиқарли видеоларни кўришдан ёки матнларни ўқишдан чалғитмайди.\nВиджетлар билан таъминланган янги ён меню нафақат ижтимоий тармоқ хизматлари ўртасида тез алмашиниш, балки ОК-даги озиқ-овқат ва такси буюртириш, товар сотиб олиш, иш қидириш, хизматлар учун ҳақ тўлаш каби мини-иловалардан ҳам осон фойдаланиш имкониятини беради.\nДесктоп версиянинг янгиланган дизайни ҳозирда фойдаланувчиларнинг маълум қисмида мавжуд бўлиб, тез орада барча ОК аудиторияси учун тақдим этилади. Мобиль иловалардаги барча ўзгаришлар 2021 йилга режалаштирилган.


Муаммони ўзимиз пайдо қиламиз (Биринчи мақола) - Hidoyat.uz\nАсосий саҳифа Мақолалар Муаммони ўзимиз пайдо қиламиз (Биринчи мақола)\nТабиатимиз қизиқ. Йўқ жойдан фожеа ясаймиз, ўзимизга ўзимиз муаммолар чиқариб олиб дилгир бўлиб юрамиз. Бир қисмимиз дунёни ҳаддан ортиқ севганимиз, ундаги неъматларнинг ҳаммаси ўзимизники бўлишини истаганимиз боис шундай бўлсак, яна бир қисмимиз дунёдан безорлигимиз боис шундаймиз. Бир қисмимиз нафсимизнинг измига тушиб олганмиз, бир қисмимиз эса нафсимиздан гинадор бўлиб бу дунёни фақат азобу уқубатлар макони деган тушунчани онгимизга жойлаб олганмиз.\nАммо, борди-ю, бу дунё бўлмаганида биз Аллоҳ таолонинг ризосини қаерда туриб топишга интилган бўлар эдик! Агар нафсимиз бўлмаганида мақоми фаришталарникидан ҳам баланд бўлган муҳтарам зотлар бу юксак мақомга ниманинг ҳисобига эришган бўлар эдилар!\nРаббимиз Бақара сурасида:\n“Аллоҳ ҳеч бир жонни тоқатидан ташқари нарсага таклиф қилмас. Фойдаси ҳам касбидан, зарари ҳам касбидан. Эй Раббимиз, агар унутсак ёки хато қилсак, (иқобга) тутмагин. Эй Раббимиз, биздан олдингиларга юклаганга ўхшаш оғирликни бизга юкламагин. Эй Раббимиз, бизга тоқатимиз етмайдиган нарсани юкламагин.\nБизни афв эт, мағфират қил ва раҳм эт. Сен хожамизсан. Бас, кофир қавмларга бизни ғолиб қил” (286-оят).\nИмом Аҳмад ривоят қилган ҳадисда Пайғамбар алайҳиссалом: «Сураи Бақаранинг икки оятини ўқи, улар менга аршнинг остидаги хазинадан берилган», деганлар. Бошқа бир ҳадисда: «Ким Бақара сураси охиридаги икки оятини бир кечада ўқиса, кифоя қилади», деганлар…)\nМодомики, Аллоҳ таоло тоқатимиздан ташқари нарсани зиммамизга юкламаган экан, бизнинг дунёдан хафа бўлиб юришимизга, нафсимиздан буткул воз кечишга уринишимизга не ҳожат? Аксинча, дунёни ва нафсимизни Аллоҳ таолонинг неъмати билиб, уларни У истаганидек, Пайғамбар соллаллоҳу алайҳи васаллам таълим берганларидек, истеъфода этмоғимиз даркор.\nБиринчи муаммо: уруш-низолар ҳамма нохушликлар сабабчиси\nДунёда инсонни ҳеч нарса инсон қадар кўп ўлдирмайди. Катта-кичик уруш-низоларнинг сабабини суриштириб келсангиз, уруш оловини ёқувчилар буюк ишларни иддао қилган бўлса-да, аслида ўша даъволарининг замирида моддий манфаатдорлик ҳирси ётганига гувоҳ бўласиз.\nИнсоф билан айтиш керакки, кўҳна тарихда номус-ор, шон-шараф, дину диёнат, она Ватан учун курашлар ҳам бўлган. Лекин қарши тараф-чи?..\n38 давлат иштирок этган Иккинчи жаҳон урушида 20 миллион одам қурбон бўлди, дейилар эди, яқинда эълон қилинган янги манбаларнинг бирида 27 млн. яна бирида 26.6 млн. инсон вафот этгани айтилди. Шунча одам ўлган урушда қатнашган ҳар бир давлатнинг моддий манфаатдорлиги бор эди, аммо улар нима эришдилар!..\nМаълумингизки, урушда фақат отишмалар, найзабозликлар бўлмайди. Уруш қашшоқликни, вабони, касалликларни чақиради ва, энг даҳшатлиси, халқнинг тарбиясига жиддий зарар етказиб, ўта ахлоқсизликни келтириб чиқаради. Уруш-низолар давом этаётган давлатларда одамларнинг аксари умрининг ҳар сониясини ғанимат билиб, ундан завқланиб қолишга интилиб яшайди ва бу йўлда қандай имконият бўлиб қолса, ундан ҳеч ўйлаб ўтирмасдан фойдаланади. Бунинг оқибатида насллар бузилади. отасиз-онасиз, бетайин бир авлод дунёга келади…\nЭнди тасаввур қилайлик, ўша давлатлар ана шу қурбон бўлган 27 млн. одамни ишлатиб, уларнинг кучидан, ақлидан фойдаланганида нима бўлар эди! Олти йил умрини окопарда, жангу жадалларда ўтказган инсонлар, ёниб кетган танклар, портлаган самолётлар, қурол-яроғлар, техникалар… ана шуларнинг ҳамма-ҳаммаси тинчлик йўлида завод-фабрикалар қуриш, экин майдонларини ўзлаштириш, қўриқ ерларни обод қилишга сарфланганида ўша давлатларнинг ҳар бирининг моддий-маънавий аҳволи урушда ғолиб бўлган давлатникидан ҳам минг чандон яхши бўлмасмиди?..\nГермания ва Япония урушда мағлуб бўлиб, шип-шийдам ери билан, ширяланғоч, оч-наҳор аҳолиси билан қолди. Уларнинг кучи кесилди, бошқа уруша олмас эди. Ана шунда улар чорасизликдан ақлига зўр берди ва тез орада бунинг самарасини кўрди. Шу вақтга қадар ўзларининг янглиш йўлда эканликларини фаҳмлаб, миллатнинг интеллектуал салоҳиятини юксалтиришга бел боғлади. Кўп ўтмасдан бутун дунё уларнинг маҳсулотларига талабгор бўлиб қолди. Германия ва Япония космик тезликда ўзларини тутиб олиб, тараққиётда ғолиб давлатларга чангини ҳам кўрсатмай илгарилаб кетди.\nДавлатлар миқёсидаги катта масалаларга чуқур кетмайлик-да, оддий инсонлар ҳаётига мурожаат қилайлик, мамлакатимизда жорий йилнинг 7 ойида 277та қотиллик бўлди. Бу жиноятнинг 116таси ёки 42 фоизи қариндошлар, 25таси ёки 9 фоизи қўни-қўшнилар ўртасида содир этилган. Мазкур жиноятларнинг 95таси ёки 34,2 фоизи эр-хотин, ака-ука, ота-ўғил ўртасида. Кўряпсизми, ўртада бегона йўқ – энг яқин қариндошлар бир-бирининг жонига қасд қиляпти.\nБири иккинчисининг жонига қасд қилиб молини ўзлаштириб олди ҳам дейлик. Аммо давлат ва жамият бу жиноятга индамай қараб турадими? Қотилни олиб бориб узоқ йилга қамайдилар. У энди юзи қаро бўлиб умрининг гуллаган даврини панжара ортида ҳасратда ўтказади, қамоқдан чиққанида эса ўзлаштирмоқчи бўлган нарсаси аллақачонлар йўқолиб ёки бошқа бировларнинг ҳисобига ўтиб кетган бўлади. Ўзининг эса белидан мадори кетган, ишлашга куч-қуввати, эл орасида ҳурмат-эътибори йўқ.\nБу азоблар бошланиши, холос, ҳақиқий азоб эса ҳали олдинда. Аллоҳ таоло: “Кимда-ким қасддан бир мўминни ўлдирса, унинг жазоси жаҳаннамда абадий қолишдир. Яна унга Аллоҳ ғазаб қилгай, лаънатлагай ва унга улкан азобни тайёрлаб қўйгай” (Нисо, 93), деб огоҳлантириб қўйибди.\nИнсон зоти мол-дунёга қанчалик ўч бўлса, меҳнат-машаққатдан шунчалик кўп қочгани оқибатида муаммони ўзига ўзи чиқариб олиб, икки дунёда хор-у зор бўлади. Мол-дунёни ҳалол йўл билан бировларга озор бермасдан топиб Аллоҳнинг ризоси учун сарфлаган кишилар эса улкан савобларга эришиб бу дунёси ҳам обод бўлади, у дунёсини ҳам обод қилиб, икки дунё саодатини қўлга киритади.\nИлмга интилиш барчанинг зиммасидаги буюк фарз


ЎзА - Фарғонада 2019-2020 йилларда 624 та йирик ва ўрта инвестиция лойиҳалари ишга туширилиши белгиланган\nВилоятда 2019-2020 йилларда қиймати 40,4 триллион сўм бўлган 624 та йирик ва ўрта инвестиция лойиҳалари ишга туширилиши белгиланган бўлиб, бу борада амалий ишлар олиб борилмоқда. Эътиборли жиҳати, энг чекка туманларда ҳам янги корхоналар ташкил этилиб, ҳудуднинг иқтисодий кўрсаткичлари ва экспорт салоҳияти юксалмоқда.\nДанғара туманида ҳам бу борада аниқ чора-тадбирлар белгиланган бўлиб, ижросини таъминлашга сектор раҳбарлари масъулият билан ёндашмоқда.\n– Туманимизда фаол инвестициялар ва ижтимоий ривожланиш йилида сармоялар, аввало, тўғридан-тўғри хорижий инвестицияларни жалб этиш ва ўзлаштириш бўйича кенг кўламли ишлар амалга оширилмоқда, – дейди Данғара тумани ҳокими Саидмурод Аминжонов. – Бугунги кунда 3 та қўшма ва 6 та хорижий инвестиция иштирокидаги корхона самарали фаолият кўрсатмоқда. Жорий йилда туманимизда 192 миллиард сўмлик 22 та инвестиция лойиҳаси амалга оширилмоқда. “Сувиншоотаъмир“ масъулияти чекланган жамияти негизида 2,4 гектар ер майдонида кичик саноат зонаси ташкил этилди. Ҳозир бу ерда 21,9 миллиард сўмлик 9 та лойиҳа амалга оширилиб, 228 та янги иш ўрни яратилди.\n“Asiya China shoyes”, “Musavvar teks”, “Silver oil”, “Dan-Min” қўшма корхоналари, “Ayubxon tekstil”, “Dangʻara mega ketl”, “Dangʻara ketchin”, “Довуд”, “Little Husniddin Shoes”, “Real goal forward” масъулияти чекланган жамиятида сифатли ва рақобатбардош маҳсулотлар ишлаб чиқарилмоқда. Ўтган йилда 7 миллион доллардан ортиқ маҳсулотларни экспорт қилишга эришилди, жорий йилда эса режалар янада улкан.\nАҳоли бандлигини таъминлашда, саноат, инвестиция ва экспорт ҳажми ўсишида кичик бизнеснинг ҳиссаси тобора ошиб бораяпти. Мазкур туманда ҳам хусусий сектор равнақига қаратилган қатор чора-тадбирлар ҳаётга татбиқ этилмоқда. Пировардида ишбилармонларнинг истиқболли лойиҳалари рўёбга чиқарилиб, импорт ўрнини босувчи янги маҳсулот турлари ўзлаштирилаётир.\nҲа, бугун тадбиркорнинг замони келди. Буни яхши ҳис қилган тадбиркорлар ўз бизнес ғояларини рўёбга чиқариш мақсадида кўплаб ишларни олиб бормоқда. “Ayubxon tekstil” масъулияти чекланган жамияти раҳбари Дилшода Усмонова ҳам ана шулардан бири. Дастлаб бу ишга қўл урганда қийинчиликларга ҳам учради. Аммо тадбиркор аёлдаги шижоат, юртимизда тадбиркорликни қўллаб-қувватлаш борасидаги катта ислоҳотлар унга далда бўлди. Бугун у асос солган корхона ўз тараққиёт йўлини танлаб олган тадбиркорлик субъектига айланган.\n– Корхонамизда эркаклар учун кийим-кечак ва пайпоқ ишлаб чиқарилмоқда, – дейди жамият раҳбари Д.Усмонова. – Бу бинони ноль қийматда олиб, бир миллиард сўмдан ортиқ инвестиция киритдик. Айни кунларда 80 нафар хотин-қиз бу ерда меҳнат қилмоқда. Ҳозир асосан маҳсулотларимиз ички бозорда сотилмоқда, айни кунларда қўшни давлатларга экспорт қилишни ҳам режалаштираяпмиз.\nАлбатта, изланиш, янгиликка интилиш тадбиркорликнинг муҳим шарти. Эътибор ва рағбат эса бу борадаги саъй-ҳаракатларга қанот бағишлайди. Шу маънода, “Ayubxon tekstil” жамоаси кейинги йилларда республика ҳамда вилоят миқёсида ўтказилаётган танлов ва халқаро ярмаркаларда муваффақиятли қатнашиб, совринли ўринларни қўлга киритиб келаётгани жамоа кучига куч, ғайратига ғайрат қўшмоқда. Жорий йилда Президент соврини учун ўтказилган “Ташаббус” кўрик-танловининг вилоят босқичида мазкур жамият “Саноат соҳасида йилнинг энг яхши тадбиркори” йўналишида ғолиб бўлди.\nМухтасар айтганда, Данғара туманида инвестицияларни жалб этиш, истиқболли лойиҳаларни амалга ошириш иқтисодиётимиз ривожи ва халқимиз фаровонлигига хизмат қилмоқда.


Британия Бош Вазири Тони Блэр “АҚШ ва Британия муносабатлари дунë тинчлиги ва хавфсизлиги учун муҳим”, деди.\nПарламентда қилган чиқишида Блэр АҚШ-Британия муносабатлари икки томон учун манфаатли эканлигини таъкидлади.\nШунингдек, Блэр Британия ва АҚШнинг террорга қарши курашиш вақти келганини қайд этди:\n- Туркияда,Саудияда ва дунëнинг бошқа бурчакларида одамларни ўлдираëтганлар Британия ëки АҚШ фуқароси эмас, улар ўзига ишонмаган режим тарафдорлари, номард инсонлардир. Душман ким-у дўст кимлигини аниқлайдиган вақт келди, - деди Блэр.\nБлэр Парламентда чиқиш қилаëтган бир пайтда Лондон кўчаларида мингга яқин одам Ироқдаги урушга қарши норозилик намойиши ўтказди.\nАсосий норозилик намойишининг эртага бўлиб ўтиши ва унда 100 мингга яқин одам иштирок этиши кутилмоқда.


Хитойнинг экспорт ва импорти январь ойида қанчага ўсди?\n12:40 / 10.02.2017\nХитой экспорти январь ойида 2016 йилнинг шу давридаги кўрсаткичга нисбатан 7,9 фоизга, импорти эса – 16,7 фоизга ўсди. Бу таҳлилчиларнинг тахминидан ҳам яхшироқ натижа, дейилган Хитой божхона бош бошқармаси маълумотларида.\nХитой экспорти январь якунига кўра 182,76 миллиард, импорти эса – 131,41 миллиард долларни ташкил этди.\nМамлакат экспорти 2016 йил якунларига кўра 7,7 фоизга қисқариб, 2,097 триллион долларга тенг бўлди. Шу билан бир қаторда, 2016 йилда импорт ҳажми 5,5 фоизга қисқариб, 1,587 триллион долларни ташкил этди.\nХитой ташқи савдосининг умумий ҳажми январда 11,4 фоизга ўсиб, 314,16 миллиард долларга тенг бўлди. Хитой савдо нисбатида ижобий сальдо 51,35 миллиард долларни ташкил қилди. 2016 йил якунларига кўра савдо нисбатининг ижобий сальдоси эса 509,9 миллиар долларга тенг бўлган.\nХитойда январь ойида хом нефть импорти ўтган йилнинг шу даврига нисбатан 27,5 фоизга ортди.\nБожхона бошқармасига кўра, Хитой 2017 йилнинг январида 34,03 миллион тонна хом нефть импорт қилган. 2016 йилнинг декабрида бу кўрсаткич 36,38 миллион тоннани ташкил этди.\nХитойга хом нефть импорти 2016 йил якунлари бўйича 13,6 фоизга ўсиб, 381 миллион тоннага тенг бўлди.\n16:56 / 23.05.2018


Малайзияда хитойча Янги йилни қандай қарши олишади?\nМалайзия – кўп миллатли халқ. Дини ва ижтимоий қарашлари турли бўлса-да, одамлар бу ерда бир оиладек тинч-тотув яшашади. Бағрикенглик ва очиқлик – Малайзияга борганимда мени ҳайрон қолдирган биринчи нарса. Менга ёққан яна бир жиҳат – малайзияликларнинг меҳр-оқибати. Адашиб қолдингизми? Бирор-бир кишидан сўранг ва у сизга барчасини тушунтириб беради ва ҳаттоки керакли жойгача олиб бориб қўяди (агар сиз билан йўли бир бўлса).\nОй календари бўйича Янги йилни нишонлаш вақтида Малайзияга бориб қолганингизда дўстлик ва миллатлараро мулоқотни айниқса кучли сезасиз. Чунки бу фақатгина хитойликлар учун эмас, балки малайзияликлар, ҳиндлар ва бошқа этник гуруҳлар истиқомат қилувчи бутун мамлакат учун байрам.\n2019 йилда хитойча Янги йил 5 февралда кириб келади. Бу пайтда Куала-Лумпурга бориш насиб қиладиган сайёҳларга омад кулиб боқади, сабаби бу кўп миллионли мегаполис учун катта байрам. Тантаналар нақ 15 кун давом этади!\nБайрам кириб келишидан олдин Куала-Лумпурдаги хитой кварталининг асосий кўчаси қизил шамдонлар ва олчанинг қоғоз гулларидан иборат гирляндалар билан безатилади. Нега хитойликлар қизил рангни бунчалик яхши кўришини биласизми? Гап шундаки, қизил рангни ёқтириш билан боғлиқ афсона мавжуд. Нянь исмли маҳлуқ ҳар йили хитойликларнинг олдига келиб уларнинг мол ва захираларини еб қўйган, деб ҳисобланади. Бироқ у қизил ранг, олов ва шовқиндан қўрққан. Шу боисдан ҳам хитойликлар кўча ва уйларини, ҳаттоки ўзларини ҳам қизил ранг билан безата бошлашган!\nҲар бир оила байрамга пухта тайёргарлик кўришга ҳаракат қилади: уйлар астойдил йиғиштирилади, ҳар бир хона безатилади. Байрамга яқин Куала-Лумпурнинг марказий кўчаларида ва савдо марказларида томошалар, ёрқин карнаваллар ўтказилади.\nШаҳар бўйлаб рақсга тушувчи «аждарҳолар» – театр актёрлари ўтишади. Агар Шер рақсига тушаётган раққосни чақирсангиз, келаётган йил сизга омад олиб келади, деб ҳисобланади. Шу сабабли имкон қадар йирик корпорация, дўкон, савдо марказларининг эгалари ёки шунчаки бадавлат хитойликлар шундай артистларни таклиф қилишади.\nҲаммаёқдан пиротехника шовқини таралади. Фейерверк ва петардалар албатта бўлиши керак, сабаби улар ёмон руҳларни ҳайдайди – қадимий афсоналарда шундай дейилган.\nАнъанага кўра, соат миллари ярим тунни кўрсатганда қариндошлар бир-бирига совғалар – пул солинган қизил конвертлар беришади.\nХитой янги йилининг 15-куни (уни Chap Goh Meh деб аташади) – бу хитойча Муқаддас Валентин кунига ўхшаш байрам бўлиб, бу куни турмушга чиқмаган қизлар денгиз, кўл ва дарёларга пишган мандарин ташлашади. Бу уларга ўз суюклиларини учратишга ёрдам беради, деб ҳисоблайдилар.\nХитойча янги йилнинг муҳим хусусияти – бу мазкур байрам оилаларни бирлаштиришга қаратилганидир. Қариндошлар йиғилишиб, дастурхон ясатишади ва кўп суҳбатлашишади. Уйлардан ўйин-кулги таралади.\nБарча кафе ва ресторанларда байрамона таомлар тайёрланади. Асосий таом – yeesang кириб келган йилда омадни билдиради. Уни юпқа қилиб кесилган хом балиқдан, қизил қалампир, шолғом, занжабил, сабзи, лимон барглари, чили қалампири, креветка ва бошқа масаллиқлардан тайёрлашади. Буни ўзимиз аниқ тайёрлай олмаймиз!\nҚизиғи, yeesang ни шунчаки еёлмайсиз. Таёқчаларни идишга солиб, сўнг масаллиқларни юқорига отиш ва ушлаб олиш керак. Айтишларича, қанча юқорига отсангиз, омадингиз ҳам шунчалик катта бўлар эмиш!\nЯна байрамона дастурхон турли ширинликлар билан безатилади. Буларга kueh – буғлантирилган ёпишқоқ ширин гуруч, kueh kapit ва kueh bangkit пирожнийлари, ананасли пирог ва ёнғоқли бисквитни мисол қилиб келтириш мумкин.\nАгар сиз ҳали ҳам Куала-Лумпурга бориш ёки бормасликни билмай иккиланаётган бўлсангиз, шубҳасиз бориш керак деб жавоб берамиз! Энг ёрқин хитойча Янги йилни Малайзияда кутиб олишни хоҳласангиз, ушбу ҳавола бўйича ўтинг ва саёҳатимиз билан танишинг. Шунингдек, бизга +99871 200 55 44 рақамига қўнғироқ қилинг ва биз сизга қизиқарли ҳамда унутилмас саёҳатни уюштириб берамиз! Ҳаётингиз эртакнамо лаҳзаларга бой бўлсин!


“ЗАМОНАВИЙ СУВ ТЕЖОВЧИ ТЕХНОЛОГИЯЛАР” ЎҚУВ-ИЛМИЙ МАРКАЗИ ИШГА ТУШДИ - IARC UZ\n19 мар 2021 09:30 82\nТошкент ирригация ва қишлоқ хўжалигини механизациялаш муҳандислари институтининг “Замонавий сув тежовчи технологиялар” ўқув-илмий маркази ишга туширилди. Марказ БМТ Тараққиёт Дастури ҳамда Европа Иттифоқининг “Ўзбекистоннинг қишлоқ ҳудудларида сув ресурсларини барқарор бошқариш” қўшма лойиҳаси доирасида барпо этилди. Бу ерда бўлажак сув хўжалиги мутахассислари амалиёт ўтайди, докторантлар сув тежовчи технологиялар бўйича илмий тадқиқот ишларини олиб боради, фермерлар ва мутахассисларнинг малакасини ошириш имконияти ҳам мавжуд.\n2021 йил 1 март куни янги ўқув-илмий марказининг тантанали очилиш маросими бўлиб ўтди. Тадбир 22 март – Бутунжаҳон сув куни муносабати билан «Сув қадри» шиори остида ташкил этилди.\n4,7 гектар майдонни ўз ичига олган ўқув марказининг бир гектарида томчилатиб суғориш, 1,5 гектар майдонида ёмғирлатиб суғориш, ярим гектар майдонида тупроқ остидан суғориш ва уларни сув билан таъминлаш учун насос ва ўғитлаш тизимлари, ер ости сувлари сатҳи ва таркибини мониторинг қилиш лизиметрик мажмуаси қурилган. Мана шу тизимлардан фойдаланиш амалиётларини ўтказишда тадқиқотчилар ва талабаларга шароит яратиш мақсадида бир қаватли уч хонадан иборат бино барпо этилиб, зарур техника ва жиҳозлар билан таъминланган.\nТошкент ирригация ва қишлоқ хўжалигини механизациялаш муҳандислари институти, БМТ Тараққиёт дастури ва Германиянинг Ўзбекистондаги Халқаро ҳамкорлик бўйича ташкилоти (GIZ), Европа Иттифоқи ҳамкорликда 11-13 март кунлари талабалар ўртасида танлов уюштирган эди. Ёшларнинг эътиборини сув ресурсларини барқарор бошқариш ва улардан оқилона фойдаланиш, сув танқислиги билан боғлиқ долзарб муаммоларга қаратиш мақсад қилиб қўйилган ушбу танлов бир нечта номинациялар бўйича ўтказилди.


Москвада Ўзбекистон фуқароси номаълум шахслар томонидан ўлдириб кетилди.\n24 ноябр 2020, Тошкент вақти: 12:28\nРоссия милициясининг билдиришича, 40 ёшли ўзбекнинг жасади Москва шимоли-ғарбидаги дала ҳовлилардан биридан топилган. Мазкур воқеа юзасидан жиноят иши қўзғатилиб, тергов ишлари бошлаб юборилган.\nШунингдек, Россия миграция хизмати Москвада 200га яқин ноқонуний меҳнат муҳожири ҳибсга олинганини эълон қилди.\nХабарларга кўра, махсус рейдлар Москванинг Садовническая кўчасидаги кўп қаватли бинода ўтказилган. Ҳибсга олинган ноқонуний муҳожирларнинг аксарини Марказий Осиё давлатлари фуқаролари ташкил этган.


Россия мудофаа вазирлиги Суриядаги десант операцияси видеосини намойиш қилди\n00:04 / 15.08.2017\nРоссия мудофаа вазирлиги Суриядаги ал-Кдер аҳоли пунктининг ИШИД террорчиларидан озод этилиши кадрларини намойиш қилди.\nКадрларда Россия вертолётларининг Сурия реактив артиллерияси ўт очишини тўғрилаб туриши ва ўзи ҳам жангарилар позицияси ва техникасини ўққа тутаётганини кўриш мумкин.\nОперация 12 августга ўтар кечаси Раққа вилоятида, Дайр аз-Зўр шаҳридан 120 км узоқликда бўлиб ўтган. Суриялик десантлар генерал Сухал Ҳасан бошчилигида жангариларнинг штаби ва омборхоналарини, 2 та танк ва 3 та зирҳли техникасини йўқ қилишган.\nМудофаа вазирлигида таъкидланишича, “тактик десантнинг ҳаракати ва ИШИД жангариларига берилган зарбалар самарадорлиги ҳукумат ҳарбийларига Ал-Кдерни йўқотишларсиз қўлга киритишга имкон берган”. Ушбу ҳарбий операция натижасида ҳукумат назоратига 60 кв км ҳудуд, 3 та аҳоли пункти ва 2 та нефть кони ўтган.\nИШИД Сурия десант


Ўзбекистоннинг энг кўп ифлосланган дарёлари ва ҳудудлари маълум бўлди – Bugun.uz\nЖамият - 10:05 · 14.05.2022\nЎзбекистоннинг энг кўп ифлосланган дарёлари ва ҳудудлари маълум бўлди\nЎзбекистоннинг энг кўп ифлосланган дарёлари ва ҳудудлари маълум қилинди. Бу ҳақда «Ўзгидромет» хабар берди.\nМаълум қилинишича, 13 май куни Ўзгидромет мажлислар залида 15 май — «Халқаро иқлим куни»га бағишланган «Гидрометеорология, иқлим ўзгариши ва атроф-муҳит мониторинги долзарб муаммолари ва уларни ҳал этиш йўллари» мавзусида матбуот анжумани бўлиб ўтган. Унда Ўзбекистон Республикаси Олий мажлиси Қонунчилик палатаси, Экология ва атроф-муҳитни муҳофаза қилиш масалалари қўмитаси, Ўзбекистон Гидрометеорология хизмати маркази ҳамда ОАВ иштирок этган.\nЖараён давомида Ўзбекистоннинг энг кўп ифлосланган дарёлари ва ҳудудлари маълум қилинган. Келтирилишича, ер усти сувлари холати устидан кузатувлар 59 та сув объектида, 85 та пунктда, 107 та кузатув нуқтасида 43 та таркибий қисмлар бўйича ҳар ойда амалга оширилади. Тахлил натижалари 90 фоиз сув ҳавзаларининг ифлосланиш бўйича сифат кўрсаткичлари — ўртача ифлосланган (3 синф) ёки ифлосланган (4 синф) сувлар синфига киришини, 10 фоиз сув ҳавзаларида эса тоза сувлар (2 синф) қайд этилган. Зарафшон, Чирчиқ, Салар дарёлари, Сиёб, Шўрўзак, ГПСК коллекторлари энг ифлосланган сув ҳавзалари сифатида қайд этилган.\nТупроқ ифлосланиши устидан кузатувлар ҳар йили баҳор ва куз фаслларида Қорақалпоғистон Республикаси ва вилоятларнинг 107 та туманида жойлашган 212 та хўжаликларда олиб борилади. Шунингдек, 14 та саноат шаҳарларида 20 та кўрсаткичлар бўйича ҳам олиб борилади. Кўп йиллик таҳлиллар Андижон (1,3 дан 3,7) ва Фарғона (1,3 дан 2) вилоятларида ерларни хлорорганик пестицидларнинг қолдиқ миқдори билан ифлосланишини РЕМдан ортиши кузатилган.\nАтмосфера ҳавосида кимёвий моддалар билан ифлосланиш устидан кузатувларлар ҳар куни 25 шаҳарларда 65 та стационар постларда олиб борилади, уларда атмосфера ҳавосида 10 та газли аралашмалар ва 4 та оғир металлар назорат қилинади (рух, мис, қўрғошин, кадмий).\nҚайд этилишича, сўнгги бир неча йил ичида кўпгина шаҳарлар учун назорат қилинадиган ингредиентлар бўйича ҳавонинг ифлосланиш даражаси барқарорлиги қайд этилмоқда. 2010–2021 йилларда республикада ҳавонинг ифлосланиш даражаси пасайганлиги кузатилган бўлса, ифлосланиш индекси ўсиши Ангрен, Олмалиқ, Фарғонада шаҳарларида сақланиб қолган.\nУмуман олганда, республикада атмосфера ҳавосининг ифлосланиш даражаси меъёр даражасида бўлиб, 2021 йил ноябрь–декабрь ва 2022 йил январь ойларида чанг бўронлари пайтида ҳавонинг максимал бир марталик ифлосланиши Гулистон, Олмалиқ, Чирчиқ, Тошкент, Бекобод, Ангрен, Бухоро, Навоий, Самарқанд шаҳарларида қайд этилган.\nСўнгги вақтда ҳавода чанг (РМ 2,5) миқдори тўғрисида маълумот долзарб масала бўлиб қолмоқда. Ўзбекистонда иқлимнинг кескин ўзгариши таъсирида юқори хароратни такрорланиши, атмосфера қурғоқчиликлари, гаримселлар, чанг бўронлари, шунингдек, саноат корхоналари, автотранспорт, қурилиш индустрияси ташламалари таъсирида аҳоли яшаш жойларида чангнинг меъёрдан ортишига сабаб бўлмоқда.\nАввалроқ Ўзбекистонда атмосфера ҳавосининг ифлосланиш даражаси юқорилиги сабабли Адлия вазирлиги зарарли ва ёқимсиз ҳидларни ҳуқуқий тартибга солишни таклиф қилганди. Шунингдек, мамлакатда атмосфера ҳавосига корхона ва транспортлардан қанча чиқинди чиқарилгани очиқланганди.